Bantuan Kewangan 2022 kepada TOBTAB dan MM2H Berlesen

Kuala Lumpur –Kerajaan melalui Bajet 2022 mengumumkan berkenaan pemberian Bantuan Khas kepada lebih 20 000 orang pengusaha pelancongan yang berdaftar di bawah Kementerian Pelancongan, Seni dan Budaya Malaysia (MOTAC) untuk tempoh tiga bulan dengan peruntukan sebanyak RM85 juta. Peruntukan ini, termasuklah bantuan kepada Syarikat TOBTAB dan MM2H yang berlesen di bawah MOTAC.

Bantuan Kewangan Tahun 2022 ini merupakan satu inisiatif Kerajaan bagi membantu sektor pelancongan yang merupakan antara segmen yang sangat terjejas dalam tempoh pandemik COVID-19 ini. Diharap inisiatif ini dapat membantu Syarikat TOBTAB dan MM2H untuk terus berdaya saing, seterusnya dapat membantu memulihkan semula sektor pelancongan negara.

Tarikh tutup permohonan ditetapkan pada 15 Mac 2022 dan sebarang permohonan yang dikemukakan selepas tarikh tersebut tidak akan dilayan. Tempoh yang diambil bagi proses pelaksanaan penyaluran bantuan kewangan ini bergantung pada kesempurnaan maklumat dan data yang diperoleh daripada syarikat TOBTAB dan MM2H. Oleh hal yang demikian, ketepatan maklumat adalah sangat penting bagi memudahkan dan melicinkan proses ini.

Butiran yang tepat perlu diberi kepada pihak Kementerian bagi memastikan penyaluran dapat dibuat dengan teratur. Pengumpulan dan pengemaskinian maklumat ini akan dilaksanakan oleh Pejabat MOTAC Negeri. Sila hubungi Pejabat MOTAC Negeri yang berdekatan untuk maklumat lanjut.


Permintaan Perdagangan Kayu dan Produk Kayu Meningkat

Untuk mendapatkan maklumat terkini, ikuti kami melalui Telegram


Inflasi Meningkat 2.5% dengan 184 Item Makanan Naik pada 2021


Kenaikan OPR dan Pertumbuhan Pembiayaan Dijangka Perlahan Pada Separuh Kedua 2022


Harga Kereta Dijangka Naik 1% Hingga 3% dengan Pelaksanaan Semula GST


Persatuan Pengeluar Sarung Tangan Getah Patuh Sepenuhnya Isu Buruh


Kerajaan Fokus Empat Bidang Utama dalam Belanjawan 2023

Menurut kenyataan itu, usaha berterusan bagi mengukuhkan tadbir urus sektor awam dan meningkatkan inisiatif pembaharuan institusi, NACP telah dilancarkan pada tahun 2019 untuk memerangi rasuah dan meningkatkan integriti. “Pelan lima tahun itu menggariskan enam bidang keutamaan yang perlu diberi tumpuan iaitu tadbir urus politik, pentadbiran sektor awam, perolehan awam, perundangan dan kehakiman, penguatkuasaan undang-undang dan tadbir urus korporat.“ Kenyataan itu memaklumkan kerajaan akan terus mengutamakan transformasi penyampaian perkhidmatan awam agar menjadi lebih cekap dan berkesan dalam memenuhi keperluan rakyat.


DBP Memperkasakan Industri Penerbitan Berkualiti – Tun Datuk Seri Utama Dr. Mohd Khalil Yaakob

Kuala Lumpur – Mantan Yang di-Pertua Negeri Melaka, YBhg. Tun Datuk Seri Utama Dr. Mohd Khalil Yaakob melancarkan Buku Terbitan Dewan Bahasa dan Pustaka (DBP) dari tahun 2020 hingga tahun 2022 bersempena dengan Pesta Buku Antarabangsa Kuala Lumpur 2022.

Dalam ucapan perasmian, YBhg. Tun Datuk Seri Utama Dr. Mohd Khalil Yaakob menzahirkan penghargaan kepada DBP atas tanggungjawab dan usaha gigih DBP sejak penubuhannya memperjuangkan bahasa kebangsaan dan menyemarakkan industri perbukuan dan penerbitan tanah air yang menyumbang kepada ekonomi negara pascamerdeka dengan menerbitkan banyak bahan bacaan yang berkualiti tinggi kepada masyarakat.

Beliau turut merakamkan terima kasih dan penghargaan kepada DBP yang menerbitkan dua buah buku beliau. DBP menerbitkan dua buah buku beliau, iaitu  Artists – Potraits and Images (2019). Buku mewah ini diterbitkan dengan kerjasama Perbadanan Muzium Melaka (PERZIM) yang mengandungi 64 buah lukisan potret dan pemandangan yang dilukiskan oleh beliau ketika beliau memegang jawatan Yang di-Pertua Negeri Melaka,“ ujar YBhg. Tun Datuk Seri Utama Dr. Mohd Khalil Yaakob.

Buku kedua YBhg. Tun Datuk Seri Utama Dr. Mohd Khalil Yaakob yang diterbitkan oleh DBP ialah Kebijaksanaan Pemerintahan Sultan Melaka 1446–1488 yang merupakan tesis PhD. beliau. Buku ini mendapat pengiktirafan dalam Anugerah Buku Malaysia 2020  bagi kategori “Buku Pemimpin Negara Semasa.

Dalam ucapan beliau, YBhg. Tun Datuk Seri Utama Dr. Mohd Khalil Yaakob berharap agar DBP terus memperjuangkan dan memperkasakan bahasa, sastera dan budaya pada peringkat kebangsaan dan antarabangsa.

Sementara itu,  Pengerusi Lembaga Pengelola DBP, YBhg. Profesor Datuk Seri Dr. Awang Sariyan merakamkan penghargaan kepada YBhg. Tun Datuk Seri Utama Dr. Mohd Khalil Yaakob atas kejayaan buku beliau yang bertajuk Kebijaksanaan Pemerintahan Sultan Melaka 1446–1488 yang memenangi Anugerah Buku Malaysia bagi kategori “Buku Pemimpin Negara Semasa“.

YBhg. Profesor Datuk Seri Dr. Awang Sariyan turut merakamkan ucapan terima kasih kepada YBhg. Tun Datuk Seri Utama Dr. Mohd Khalil Yaakob atas sumbangan buah fikiran beliau untuk terus memartabatkan bahasa, sastera dan budaya di Malaysia.

Dalam majlis tersebut juga, YBhg. Profesor Datuk Seri Dr. Awang Sariyan menzahirkan penghargaan  kepada Bahagian Buku Umum, DBP atas kejayaan menghasilkan 150 judul buku walaupun berdepan dengan kekangan disebabkan oleh pandemik COVID-19. Beliau turut merakamkan ucapan tahniah kepada para pemenang Anugerah Buku Negara dan Anugerah PERSAMA.

YBhg. Profesor Datuk Seri Dr. Awang Sariyan menyeru dan berharap agar karyawan DBP terus giat berkarya dan menyumbangkan karya mereka bagi mengupayakan pembinaan tamadun yang hebat.

Majlis pelancaran Buku Terbitan DBP dari Tahun 2020 hingga Tahun 2022  turut dihadiri oleh Ketua Pengarah DBP, YBhg. Datuk Abang Sallehudin Abg Shokeran, Pengarah Jabatan Pengembangan Bahasa dan Sastera DBP, YBrs. Dr. Abang Patdeli Abang Muhi, dan Encik M. Azhari Eden yang mewakili Pengarah Jabatan Penerbitan, Tuan Haji Razali Che Mat.


Industri Perbukuan Bermula dengan Dunia Cerita

Kuala Lumpur – Dewan Bahasa dan Pustaka (DBP) melalui Bahagian Pengembangan Kesusasteraan Kanak-kanak dan Remaja melaksanakan program Ceritalah Lagi bersempena dengan Pesta Buku Antarabangsa Kuala Lumpur 2022 (PABKL) di Reruai DBP, Legar Putra, Pusat Dagangan Dunia Kuala Lumpur.

Program dengan kerjasama NAI Art Studio ini menampilkan pembicara buku dan pencerita, Encik Nor Azhar Ishak atau Cikgu Nai. Beliau menyampaikan cerita yang berjudul Indahnya Pulau Sipadan.

Program ini memberikan pengetahuan dan pengalaman luar biasa kepada penonton yang dibawakan khas oleh Markas Angkatan Tentera, Kuala Lumpur, iaitu murid dari Sekolah Desa Tun Hussein Onn, Kuala Lumpur. Sebanyak 40 orang murid yang hadir didedahkan dengan dunia penceritaan, penulisan dan perbukuan.

Selain sesi Ceritalah Lagi, kanak-kanak juga diberi pendedahan tentang hidupan laut melalui aktiviti berkumpulan. Program ini juga menyediakan hadiah menarik untuk kanak-kanak yang berjaya menjawab soalan dalam segmen kuiz di samping menjadi daya tarikan, menanam rasa minat dan menggalakkan budaya membaca kepada khalayak, khususnya golongan kanak-kanak.


Variasi Permainan Kosa Kata

Penguasaan kosa kata sesuatu bahasa mendatangkan banyak manfaat. Hal ini dikatakan demikian kerana dengan adanya penguasaan kosa kata yang mantap, seseorang akan dapat memahami maklumat yang diujarkan atau yang dibaca dan menyampaikan maksudnya dengan jelas. Dalam hal ini, jika dia turut menguasai tatabahasa, dia akan dapat mencapai tahap penguasaan bahasa yang tinggi.

Bagi seseorang calon peperiksaan, penguasaan kosa kata yang luas dan bervariasi membolehkannya menjawab soalan peperiksaan dan menghasilkan karangan yang berkualiti. Selain itu, penguasaan kosa kata yang luas akan membolehkan seseorang murid mengenal sastera dan budaya Melayu di luar ruang lingkup bilik darjah dan sukatan pelajaran Bahasa Melayu. Dengan hal sedemikian, barulah murid tersebut dapat dikatakan sebagai pengguna bahasa Melayu yang cekap dan hebat.

Disebabkan hal sedemikian, guru bahasa Melayu perlu membantu para murid memperkasakan pengetahuan kosa katanya sedikit demi sedikit. Hal ini dikatakan demikian kerana usaha untuk menghafal semua kata yang sukar dan berguna sekali gus mungkin terlalu sukar sehingga hal sedemikian mungkin mematikan semangat murid untuk terus berusaha. Oleh hal yang demikian, pemantapan kosa kata eloklah dilakukan secara ansur maju secara konsisten sepanjang tempoh persekolahan seseorang murid.

Satu cara untuk menambah kosa kata murid adalah melalui permainan singkat dalam aktiviti pengajaran−pembelajaran (pemudahcaraan) harian. Meskipun masa yang terluang sekadar beberapa minit, guru masih dapat menyelitkan satu dua permainan kosa kata untuk meningkatkan dan mengukuhkan ingatan para murid.

Permainan pertama berkaitan dengan proses penggantian. Dal hal ini, guru boleh menggantikan huruf atau imbuhan dalam kata atau kata dalam frasa, dan kemudiannya meminta murid menjelaskan maksudnya. Sekiranya tiada jawapan yang tepat, guru boleh memberikan maksud kata dan contoh ayat untuk memantapkan pemahaman para murid. Sila lihat contoh yang berikut:

Permainan seterusnya melibatkan kata nama dengan penjodoh bilangan. Dalam hal ini, guru boleh mengemukakan penjodoh bilangan dan meminta murid memberikan kata nama yang berpadanan, atau sebaliknya. Sebagai contoh, gandingan penjodoh bilangan dengan kata nama adalah seperti yang berikut:

Bagi kata ganda pula, guru boleh mencuba pelbagai pendekatan. Bagi kata ganda berentak, guru boleh menyatakan kata dasar dan meminta murid memberikan gandingannya. Seterusnya, murid boleh diajak berbincang tentang maksud kata ganda berentak yang berkenaan. Sila lihat contoh yang berikut:

Bagi kata ganda lain, guru boleh memberikan kata gandanya, kemudiannya meminta murid menyatakan maksudnya dan seterusnya membina ayat dengannya. Contoh kata ganda tersebut adalah seperti yang berikut:

Guru boleh juga menyatakan kata umum (kata hipernim atau superordinat) dan meminta murid menyatakan kata khusus (hiponim) yang berkaitan. Sila lihat contoh yang berikut:

Kata khusus:   menebas, menebang, mengerat, memangkas, mengelar, menakik, membelah, menghiris, melapah, mencencang,  memarang, menetak

Kata khusus: menanak, menjerang, memais, memanggang, membakar, merebus, menumis, menggoreng, menggoreng kilas, mengukus, menyalai, menstu, merendidih

Kata khusus: mendukung, memikul, mengandar, menjinjing, membimbit, menggendong, mengendong, mengelek, menjunjung

Kata khusus: seri pagi, bunga raya, kekwa, teratai, kenanga, mawar, bunga kertas, cempaka, melur, orkid

Kata khusus: ubur-ubur, kerapu, udang gara, kuda laut, ketam bunga, belangkas, belacak, temakul, buaya, belanak, temenung, pisang-pisang, cencaru

Guru boleh juga meminta murid menyatakan maksud kumpulan kata yang bentuknya hampir serupa. Sila lihat contoh yang berikut:

Guru boleh menyatakan sesuatu akronim dan meminta murid-murid menyatakan kata yang dipendekkan dan dicantum untuk menghasilkannya. Sila lihat contoh yang berikut:

pawagam       – panggung + wayang + gambar

kugiran           – kumpulan + gitar + rancak

berdikari         – berdiri + di + atas + kaki + sendiri

Untuk menguji sama ada murid mengetahui istilah terkini, guru boleh menyebut istilah dalam bahasa Inggeris dan meminta murid menterjemahkannya. Sila lihat contoh yang berikut:

tampered glass                     – kaca yang dibaja

shatter-proof glass               – kaca kalis berderai

booby trap                             – jerangkap samar

road show                              – jerayawara

influencer                               – pempengaruh

killfie                                       – swafoto maut

dashboard                             – papan pemuka

profiteering                            – pencatutan harga

child grooming                      – pengantunan kanak-kanak

sexual assault                       – amang seksual

Selain aktiviti yang tersenarai di atas, guru boleh juga menguji murid dari segi pengetahuan mereka tentang homofon, homograf, homonim, antonim, sinonim, kolokasi, polisemi, kata berimbuhan, kata majmuk, dan sebagainya.


RMK12 akan Ubah Malaysia Menjadi Ekonomi Pekeliling Mampan

Untuk mendapatkan maklumat terkini, ikuti kami melalui Telegram


OPR Beransur-ansur Normal Pada 2.25% Menjelang Akhir Tahun


Jati Diri Bangsa dalam Industri Kreatif

Kuala Lumpur – Anugerah Telenovela malam tadi menganjurkan program kemuncak Jelajah Anugerah Telenovela MERECIK Edisi ATN ke-8. Program tersebut  dijayakan oleh Yayasan Pembangunan Buku Negara (YPBN)  dengan penaja Ayu Pictures, Yuela Gold dan Majlis Profesor Negara (MPN) disiarkan secara langsung menerusi saluran YouTube DATV yang menampilkan pengacara istimewa, Syafiqah Rahim daripada RTM.

Program yang berlangsung selama dua jam itu dimulakan dengan perkongsian daripada gandingan pempengaruh perpaduan, iaitu  Profesor Madya Ts. Dr. Jessica Ong Hai Liaw dari Universiti Pertahanan Nasional Malaysia dan MPN bersama-sama Puan Rabi’ahtuladawyah Md Saleh, Perancang Bahasa, Dewan Bahasa dan Pustaka.

Profesor Madya Ts. Dr. Jessica dan Puan Rabi’ahtuladawyah dengan FB JR Integrasi Minda (JRIM)  menjayakan segmen “Puisi Kita Mendunia“ yang dikupas oleh YBrs. Dr. Raja Rajeswari Seetha Raman, seorang pensyarah, penyair dan penterjemah profesional.

YBrs. Dr. Rajeswari menekankan peri pentingnya memartabatkan bahasa kebangsaan dalam industri kreatif dan kegiatan penterjemahan karya-karya tempatan yang berlaku dengan pesat dan diterajui bersama-sama Persatuan Penterjemah Malaysia dan Institut Terjemahan Buku Malaysia (ITBM). Dalam segmen tersebut, pelibatan pengunjung juga diraikan dengan deklamasi puisi dan menjawab kuiz mudah.

Jelajah Anugerah Telenovela MERECIK Edisi ATN ke-8  diteruskan oleh YBhg. Tan Sri Dato’ Wira Dr.  Abdul Latif Abu Bakar, Pengerusi Lembaga Pengelola YPBN. Beliau memerihalkan kesungguhan dan komitmen YPBN dalam menggiatkan industri kreatif dalam negara, khususnya kreativiti karya bersumberkan buku, iaitu adaptasi buku ke layar dan televisyen. Penganjuran anugerah tersebut juga menjadi motivasi kepada karyawan untuk bersama-sama mendukung aspirasi YAB Perdana Menteri Malaysia untuk mendaulatkan bahasa kebangsaan.

YBrs. Dr. Suraiya Chapakiya, pensyarah dari Universiti Fatoni, Thailand menyentuh tentang kesungguhan dan cabaran berkreativiti berteraskan ajaran Islam dalam kalangan masyarakat di sana, khususnya di universiti. Seni yang jauh daripada amalan Islam sudah tidak diamalkan lagi dan pendekatan deklamasi sajak serta puisidra merupakan aktiviti yang sentiasa mendapat perhatian masyarakat di selatan Thai yang majoritinya beragama Islam itu.

Dalam program tersebut juga, Wakaf Buku disampaikan daripada penyumbang, iaitu ITBM, DBP, IKIM, YADIM, Karya Seni dan Love Novel kepada Universiti Fatoni. Persembahan nyanyian oleh Ippo Hafiz dan persembahan khas deklamasi puisi oleh  Tuan Kamarazaman Yacob berjaya menarik perhatian pengunjung PBAKL 2022. Turut hadir dalam majlis tersebut ialah YBrs. Dr. Kamarul Zaman Yusoff, Pegawai Khas kepada  Perdana Menteri.


KUSKOP Tekal Melahirkan Bangsa Usahawan Berjaya

Pesta Buku Antarabangsa Kuala Lumpur (PABKL) 2022 (13–12 Jun 2022) yang dikendalikan oleh Majlis Buku Kebangsaan Malaysia (MBKM) berjaya melibatkan 167 buah syarikat perbukuan yang menyaksikan sebanyak 709 buah reruai menghidangkan pelbagai bahan buku untuk memeriahkan “pesta hari raya buku” yang dianggap penganjuran pesta buku terbaik sejak 39 kali diadakan. PABKL 2022 dilihat sebagai permulaan memulihkan kembali industri perbukuan negara sepenuhnya yang terkesan akibat pandemik COVID-19.

PABKL 2022 yang berlangsung selama 10 hari itu ditutup semalam disempurnakan oleh Yang Berhormat Tan Sri Noh Haji Omar, Menteri Pembangunan Usahawan dan Koperasi (KUSKOP). Dalam ucapan beliau, Tan Sri Noh memberikan suntikan keyakinan kepada seluruh penggiat dan pemain industri perbukuan negara.

Beliau turut berkongsi pengalaman beliau terlibat dalam arena perbukuan yang bermula sebagai seorang pendidik. Beliau turut menimba pengalaman sebagai penterjemah di bawah seliaan Puan Ainon Mohd yang ketika itu merupakan pegawai di Dewan Bahasa dan Pustaka, dan kini merupakan Pengerusi Kumpulan PTS.

Beliau sendiri tidak menjangkakan bahawa pesta buku yang dianjurkan kali ini mendapat sambutan luar biasa lantaran budaya baharu yang melanda generasi Keluarga Malaysia, iaitu membaca secara digital, e-buku dan melalui alat peranti, khususnya telefon pintar yang dianggap lebih mudah, ringkas dan hanya di hujung jari.

Ternyata sangkaan tersebut meleset dan budaya membaca secara fizikal masih menjadi amalan dan budaya kekal yang diamalkan oleh seluruh Keluarga Malaysia. Berdasarkan statistik yang diumumkan oleh penganjur, jelas pada pandangan beliau bahawa KUSKOP tidak akan membiarkan penggiat dan pemain industri perbukuan Malaysia dibiarkan begitu sahaja, mandiri dengan semangat dan ketekalan yang tidak berbelah bahagi bagi kelangsungan mereka dalam kancah industri ini.

Menurut beliau, KUSKOP akan terus memastikan bangsa usahawan berjaya akan dapat dilahirkan daripada sokongan, bantuan dan kemudahan yang disediakan oleh kementerian yang diterajuinya. Menerusi 11 buah agensi di bawah KUSKOP, beliau juga menjelaskan bahawa syarikat penerbitan, percetakan perlu mengambil tindakan dengan bijak menghubungi agensi-agensi ini agar dapat diberi perundingan dan bantuan sama ada pinjaman mahupun geran. Usaha ini dapat memastikan bahawa kelangsungan usahawan dalam industri ini dilakukan bijak dan tepat.

Tan Sri Noh mengumumkan pinjaman hingga RM100 000.00 disediakan oleh agensi TEKUN hingga yang boleh dimohon oleh pemain industri ini. Sekiranya layak, pemohon berkaitan perbukuan boleh mendapat dana hingga RM10 juta. Maklumat lanjut berkaitan dengan hal ini boleh dirujuk kepada Permodalan Usahawan Nasional Berhad (PUNB).

Selain itu, terdapat juga institusi kewangan di bawah seliaan KUSKOP yang menawarkan pinjaman hingga lebih daripada RM10 juta bagi mendukung industri ini, iaitu Bank SME dan Bank Rakyat. Sama ada bantuan dalam bentuk geran atau pinjaman, beliau menegaskan lagi, pemain industri perbukuan mesti merebut peluang yang disediakan oleh kerajaan ini agar industri perbukuan negara terus hidup dan buku-buku terbaik akan terus diterbitkan dan kelak akan berjaya membina bangsa.

Selain geran dan pinjaman berkaitan dengan industri perbukuan, Tan Sri Noh juga mengumumkan bahawa kementeriannya memperuntukkan sebanyak RM100 juta kepada mana-mana usahawan perbukuan yang terkesan akibat bencana banjir yang berlaku tahun lalu. Pinjaman tanpa faedah sebanyak RM100 ribu disediakan kepada pemilik kedai buku, syarikat penerbitan, syarikat percetakan, pengedar, dan lain-lain. Selain itu, penggiat atau usahawan kecil perbukuan yang terjejas juga layak memohon geran sebanyak RM3000.00 untuk memulihkan perniagaan yang terjejas akibat banjir.

Sebelum itu, Encik Khair Ngadiron, Urus Setia Tetap MBKM merangkap Pengerusi Jawatankuasa Pengelola PBAKL 2022 mendedikasikan setinggi-tinggi ucapan tahniah kepada semua pihak yang menjayakan penganjuran pesta buku yang dianggap paling berjaya kali ini selepas pelbagai cabaran dilalui sepanjang tempoh dua tahun ini.

Sebanyak 1 363 757 orang pengunjung direkodkan selama 10 hari PABKL 2022 berbanding dengan hanya 670 000 orang pengunjung pada tahun 2019. Jumlah ini melebihi sasaran penganjur yang menjangka hanya mencapai 900 000 ribu orang. Manakala sejumlah 13.6 juta tontonan tanda pagar PBAKL di media sosial membuktikan kesetiaan Keluarga Malaysia kepada penganjuran pesta buku ini.

Daripada data ini juga membuktikan bahawa Keluarga Malaysia sememangnya amat menyokong usaha membijaksanakan bangsa, khususnya daripada amalan budaya membaca dan mencintai buku. Beliau berharap agar usaha mengekalkan budaya membaca serta cintakan buku ini akan dapat direalisasikan oleh seluruh Keluarga Malaysia tanpa mengira masa.

Majlis penyampaian hadiah reruai terbaik daripada enam kategori yang dipertandingkan oleh penganjur turut disampaikan oleh Yang Berhormat Tan Sri Noh Haji Omar. Turut menyerikan acara ialah Pengarang Kumpulan Berita Harian, Datuk Ahmad Zaini Kamaruzzaman dan Datin Paduka Mastura Haji Mohamad, wakil Negeri Tamu Selangor Darul Ehsan.


Cemerlang! Pesta Buku Antarabangsa Kuala Lumpur 2022 Catat 1 363 757 Pengunjung

Untuk mendapatkan maklumat terkini, ikuti kami melalui Telegram

Kuala Lumpur – Pesta Buku Antarabangsa Kuala Lumpur (PABKL) 2022 (3–12 Jun 2022) yang dikendalikan oleh Majlis Buku Kebangsaan Malaysia (MBKM) berjaya melibatkan 167 syarikat perbukuan yang menyaksikan sebanyak 709 buah reruai menghidangkan pelbagai bahan buku untuk memeriahkan “pesta hari raya buku” yang dianggap penganjuran pesta buku terbaik sejak 39 kali diadakan. PABKL 2022 dilihat sebagai permulaan memulihkan kembali industri perbukuan negara sepenuhnya yang terkesan akibat pandemik COVID-19.

Encik Khair Ngadiron, Urus Setia Tetap MBKM merangkap Pengerusi Jawatankuasa Pengelola PBAKL 2022 mendedikasikan setinggi-tinggi ucapan tahniah kepada semua pihak yang menjayakan penganjuran pesta buku yang dianggap paling berjaya kali ini selepas pelbagai cabaran dilalui sepanjang tempoh dua tahun sebelum ini.

Sebanyak 1 363 757 orang pengunjung direkodkan selama 10 hari PABKL 2022 berbanding dengan hanya 670 000 orang pengunjung pada tahun 2019. Jumlah tersebut melebihi sasaran penganjur yang menjangka hanya mencapai 900 000 ribu orang. Manakala, sebanyak 13.6 juta tontonan tanda pagar PBAKL di media sosial membuktikan kesetiaan Keluarga Malaysia kepada penganjuran pesta buku ini.

Pencapaian tersebut membuktikan bahawa Keluarga Malaysia sememangnya amat menyokong usaha membijaksanakan bangsa, khususnya daripada amalan budaya membaca dan mencintai buku. Beliau berharap agar usaha mengekalkan budaya membaca serta cintakan buku ini akan dapat direalisasikan oleh seluruh Keluarga Malaysia tanpa mengira masa.

Majlis penyampaian hadiah reruai terbaik daripada enam kategori yang dipertandingkan oleh penganjur disampaikan oleh Tan Sri Noh Haji Omar. Turut menyerikan acara ialah Pengarang Kumpulan Berita Harian, Datuk Ahmad Zaini Kamaruzzaman dan Datin Paduka Mastura Haji Mohamad, wakil Negeri Tamu Selangor Darul Ehsan.


13.6 Juta Tontonan #PBAKL

Kuala Lumpur – Sebanyak 13.6 juta tontonan tanda pagar PBAKL di media sosial membuktikan kesetiaan Keluarga Malaysia kepada penganjuran Pesta Buku Antarabangsa Kuala Lumpur (PABKL) 2022 (3–12 Jun 2022) yang dikendalikan oleh Majlis Buku Kebangsaan Malaysia (MBKM).

Pencapaian tersebut dilihat sebagai langkah permulaan untuk memulihkan kembali industri perbukuan negara sepenuhnya yang terkesan akibat pandemik COVID-19. Sebanyak 1 363 757 orang pengunjung direkodkan selama 10 hari PABKL 2022 berbanding dengan hanya 670 000 orang pengunjung pada tahun 2019. Jumlah tersebut melebihi sasaran penganjur yang menjangka hanya mencapai 900 000 ribu orang.


Alibaba Lancar Edisi Baharu Program Latihan Netpreneur di Malaysia

Kuala Lumpur – Alibaba Global Initiatives (AGI), iaitu sayap latihan profesional Kumpulan Alibaba akan melancarkan edisi baharu program Alibaba Latihan Netpreneur di Malaysia dengan sokongan oleh Perbadanan Ekonomi Digital Malaysia (MDEC) dan Malaysia External Trade Development Corporation (MATRADE). Program yang dianjurkan selama empat minggu akan merangkumi pelbagai kuliah dalam talian bagi memperkasakan usahawan tempatan merentas pelbagai sektor dalam memanfaatkan teknologi digital untuk mengembangkan perniagaan mereka dalam ekonomi tempatan.

Dijadualkan berlangsung mulai 12 Julai hingga 16 Ogos 2022, edisi terkini Alibaba Latihan Netpreneur meneruskan usaha-usaha AGI untuk memperlengkap usahawan dan pemimpin perniagaan dengan langkah-langkah yang ketara dan boleh laksana yang dapat diambil oleh mereka untuk mencapai kemajuan dalam ekonomi digital. AGI telah melatih 317 orang usahawan di Malaysia menerusi program ini sejak ia mula diperkenalkan pada tahun 2019.

Kurikulum pada tahun ini akan menawarkan tumpuan yang lebih khusus pada trend perdagangan dalam talian pascapandemik seperti beli-belah rentas sempadan dan pembangunan ekonomi digital lain, untuk disejajarkan dengan fokus perniagaan yang semakin meningkat terhadap e-dagang serta keperluan perniagaan untuk menavigasi landskap yang semakin berubah ini.

“Dengan peralihan syarikat kepada saluran dalam talian untuk memastikan perniagaan terus berjalan ketika pandemik, pendigitalan bukan lagi merupakan konsep asing kepada usahawan. Peringkat seterusnya adalah tentang bagaimana menukarkan kemajuan digital menjadi kelebihan terbesar kita untuk masa hadapan. Kami berharap edisi ditambah baik Alibaba Latihan Netpreneur ini akan membantu usahawan di Malaysia membangunkan strategi digital jangka panjang dan lebih bijak yang akan membuka lebih banyak peluang e-dagang untuk mereka,” kata Dan Liu, Penasihat Kanan di Alibaba Global Initiatives.

“MDEC menyambut baik inisiatif ini kerana ia akan menjadi nadi kepada perniagaan untuk kekal berdaya tahan pada masa depan, memandangkan kita sedang melangkah ke fasa endemik. Perkembangan pesat pendigitalan dan akses digital telah membuka lebih banyak peluang baharu seperti perdagangan rentas sempadan. Sebagai agensi peneraju ekonomi digital Malaysia, kami akan terus memacu ekosistem perdagangan digital dengan pelbagai program intervensi melalui inisiatif Malaysia Digital. Kerjasama yang efektif dengan syarikat teknologi global seperti Alibaba ialah satu pencapaian yang amat penting dan kami akan mewujudkan lebih banyak kerjasama seperti ini pada masa depan,” kata Ketua Pegawai Eksekutif MDEC, Ts. Mahadhir Aziz.


Bank Dunia Kekalkan Unjuran Pertumbuhan Ekonomi Malaysia pada 5.5%


Pensijilan Halal Membuktikan Komitmen Jenama Coway

Kuala Lumpur – Sejajar dengan misinya untuk menjadi Syarikat Best Life Solution, Coway Malaysia berusaha sedaya upaya untuk meningkatkan pengalaman yang bermakna dan bermanfaat melalui semua produk Coway – termasuk memenuhi keperluan 65% pengguna Muslim mereka. Coway Malaysia telah menjadikan keutamaan dan misi utama mereka untuk memenuhi keperluan pengguna Muslim mereka dengan menyediakan produk yang disahkan Halal.

Sehubungan itu, Coway memulakan proses memohon Pensijilan Halal pada tahun 2010 daripada Jabatan Kemajuan Islam Malaysia (JAKIM) dan tidak lama kemudian menjadi jenama penulen air antarabangsa pertama menerima Pensijilan Halal. Komitment Coway Malaysia ini, membukitkan Coway akan terus berkhidmat kepada para pelanggan setia dengan menawarkan hanya produk berkualiti tinggi yang boleh dipercayai. Coway juga berharap Pensijilan Halal bagi semua bahagian produk termasuk penapisnya dapat memastikan pelanggan Muslimnya mendapat ketenangan fikiran dan meyakini produk Coway.

“Pensijilan Halal JAKIM memberikan jaminan tambahan kepada semua pengguna Muslim kami bahawa Coway menghasilkan hanya produk berkualiti tinggi dan boleh dipercayai. Pensijilan ini juga menunjukkan keikhlasan kami dalam usaha memenuhi keperluan mereka dan merupakan tanda penghargaan kami kepada pelanggan setia kami. Kami berharap pencapaian ini akan memberikan lebih ramai orang keyakinan dan kepercayaan terhadap Coway Malaysia, yang sentiasa berusaha menyediakan peralatan rumah terbaik bagi seisi keluarga,” kata Kyle Choi, Pengarah Urusan Coway Malaysia.

Beliau menambah bahawa perjalanan Coway Malaysia untuk mendapatkan Pensijilan Halal bukanlah mudah tetapi berbaloi. Ternyata proses mendapatkan kelulusan JAKIM begitu panjang dan mencabar, kerana setiap bahagian rangkaian produk Coway seharusnya memenuhi piawaian dan mematuhi peraturan ketat JAKIM. JAKIM turut mengunjungi ibu pejabat Coway di Korea Selatan untuk memastikan segala operasi mematuhi piawaian.

Untuk mengurus dan menyelia proses permohonan yang rumit ini, Coway Malaysia menubuhkan sebuah Jawatankuasa Halal dalaman yang terdiri daripada para pakar yang ditugaskan untuk menangani semua perkara yang berkaitan dengan Halal. Jawatankuasa tersebut ditugaskan untuk mengendalikan segala aspek yang berkaitan dengan pemilihan bahan, pembelian alat ganti, pembuatan, penyimpanan, dan sebagainya. Susulan itu, sebuah Sistem Pengurusan Jaminan Halal (HAS) turut diperkenalkan bagi memastikan piawaian Halal JAKIM.

“Kami amat berbangga dengan pencapaian ini dan  membuat keputusan untuk mendapatkan pensijilan Halal bagi produk kami yang hakikatnya bukan sahaja menunjukkan komitmen kami kepada pengguna Muslim, tetapi juga memberikan jaminan kepada pengguna masa depan tentang kredibiliti produk kami. Sebagai Syarikat Best Life Solution, kami akan terus berusaha berkhidmat kepada pelanggan setia kami dengan menyediakan produk berkualiti yang mematuhi keperluan halal JAKIM,” katanya.

Choi menambah bahawa mendapatkan pensijilan Halal ternyata satu pencapaian yang bermakna bagi Coway kerana Coway juga dianugerahkan Sistem Penapisan Air Terbaik oleh Anugerah Jenama Halal Asia secara konsisten sejak tahun 2017. Kini, pensijilan Halal akan membantu mengukuhkan jenama Coway di dalam negara dan di pentas antarabangsa. Tambahan lagi, sejak tahun 2015, penulen air Coway yang canggih juga memenangi pelbagai Anugerah Jenama Dipercayai di Malaysia dan diiktiraf oleh Persatuan Kualiti Air (WQA).

Hingga kini, Jawatankuasa Halal Coway masih menjalankan tugasnya untuk menilai dan menguruskan operasi bagi memastikan piawaian Halal JAKIM dipenuhi dan dipatuhi. Coway Malaysia juga mengenal pasti Titik Kawalan Halal (HCP) untuk menjamin tiada potensi pencemaran silang dengan sebarang unsur tidak halal sepanjang aliran proses pembuatan. Langkah kawalan dilaksanakan di titik-titik HCP yang dikenal pasti dalam usaha  mengetepikan sebarang ketidakpatuhan terhadap keperluan syariah dan pelaksanaan HAS.

HCP dikenal pasti sepanjang keseluruhan proses, bermula dari peringkat perolehan hingga penghantaran produk. Pada peringkat perolehan, Coway Malaysia mengenal pasti senarai bahan mentah dan pembekal sah Halal yang diluluskan. Semasa pemprosesan, syarikat mematuhi sepenuhnya langkah kawalan Halal semasa pengeluaran penapis air, penulenan air dan aksesori lain.

Semua peralatan yang digunakan semasa proses pengeluaran akan dipantau rapi bagi menjamin  peralatan ini bebas daripada unsur yang tidak menepati piawaian JAKIM. Para pekerja juga telah dilatih dalam semua aspek berkaitan Halal, termasuklah pelaksanaan HAS. Selepas proses pengeluaran selesai, Pengurus Kawalan Logistik Coway Malaysia akan memastikan semua penulen air dengan Pensijilan Halal disimpan di gudang yang diluluskan untuk menjalani proses Jaminan Kualiti Produk dan Kawalan Kualiti. Langkah ini merupakan semakan terakhir untuk memastikan semua syarat-syarat halal dipenuhi dan dipatuhi sebelum penghantaran keluar produk ke gudang-gudang di Malaysia.

Untuk maklumat lanjut mengenai Pensijilan Halal Coway, sila layari  www.coway.com.my


Peti Gergasi Buku Bukti Keprihatinan Keluarga Malaysia

Untuk mendapatkan maklumat terkini, ikuti kami melalui Telegram

Selama 10 hari seluruh Keluarga Malaysia memberikan tumpuan cukup bertenaga kepada Pesta Buku Antarabangsa Kuala Lumpur 2022 (PABKL) yang diadakan di Pusat Dagangan Dunia Kuala Lumpur (3 – 12 Jun 2022). Pastinya PBAKL 2022 yang cemerlang itu akan terus dikenang sebagai momen yang membangkitkan kembali semangat dan keazaman pencinta buku serta pemain industri perbukuan negara, khususnya kepada sejumlah 167 buah syarikat pempamer dan 709 buah reruai.

Kejayaan PABKL 2022 membuktikan bahawa lonjakan ekonomi industri buku tempatan sedang berlaku yang sebelum ini agak perlahan kerana dilanda pandemik COVID-19 dalam tempoh dua tahun yang lalu. Kini, industri perbukuan bagaikan mendapat vaksin dan dos penggalak dan berada pada tahap yang meyakinkan apatah lagi setelah mendapat jaminan daripada Yang Berhormat Tan Sri Noh Haji Omar, Menteri Usahawan dan Koperasi yang tidak akan mengabaikan penggiat dan pemain industri yang menjanakan kebijaksanaan bangsa.

Budaya cinta akan buku dan amalan membaca tetap subur dalam kalangan Keluarga Malaysia apabila jualan dan strategi secara dalam talian, khususnya melalui portal buku dan media sosial, khususnya Facebook dan Instagram terus memberangsangkan.

Rindu dendam pencinta buku akhirnya terlerai apabila dilaporkan pengunjung yang hadir ke PBAKL 2022 melebihi 1.3 juta orang pengunjung. Strategi pemasaran dan promosi yang berkesan menerusi pelantar digital dan media sosial  memberikan impak kepada jualan semua syarikat buku yang terlibat. Apatah lagi buat pertama kalinya pesta buku secara hibrid itu membudaya secara teguh dalam kalangan Keluarga Malaysia. Tidak hanya di Kuala Lumpur, tetapi peminat dan pencinta buku di seluruh negara juga menelusuri kempen pesta raya buku ini secara giat menerusi tanda pagar PBAKL yang mencapai sebanyak 13.6 juta tontonan di media sosial.

Yang menariknya, pengunjung sentiasa mengutamakan keselamatan, khususnya barangan peribadi dan kanak-kanak. Prosedur Operasi Standard yang ditetapkan sepanjang berada dalam pesta raya buku ini. Oleh sebab penganjuran PBAKL tidak dapat diadakan dalam tempoh dua tahun ini akibat krisis pandemik COVID-19, maka penganjur mengumumkan  PBAKL 2022 mempunyai tarikan baharu yang unik, iaitu Peti Gergasi Sumbangan Buku.

Peti Gergasi Sumbangan Buku yang diletakkan di Aras 2 berdekatan dengan pentas utama berhampiran kaunter urus setia PBAKL itu merupakan hasil cetusan idea  pengikut Facebook penganjur. Cadangan  Peti Gergasi Sumbangan Buku datangnya daripada pemilik akaun Facebook Rabiah Adawyah atau nama sebenarnya, Rabi’ahtuladawyah Md. Saleh.

Rabi’ahtuladawyah merupakan Perancang Bahasa di Dewan Bahasa dan Pustaka, Kuala Lumpur amat gembira kerana cadangannya direalisasikan. Peti buku itu berjaya mengumpulkan koleksi buku daripada orang ramai sejak  dilancarkan pada 7 Jun 2022. Buku yang disumbangkan oleh pengunjung PBAKL 2022 itu akan diagihkan kepada perpustakaan sekolah dan desa.

Menurut Rabi’ahtuladawyah, idea dan simbolik Peti Gergasi Sumbangan Buku tercetus apabila mengimbau sejarah khazanah ilmu Alam Melayu. Ribuan manuskrip Alam Melayu dibawa  ke luar negara oleh penjajah seperti Portugis dan Belanda. Oleh hal yang demikian, Peti Gergasi Sumbangan Buku PBAKL 2022, diharapkan dapat mengumpulkan dan menyimpan khazanah buku daripada rakyat kepada rakyat.

Peti Gergasi Sumbangan Bukuini kekal menjadi lambang keprihatinan Keluarga Malaysia terhadap buku dan amalan membaca.


Keunikan Bahasa Melayu Chetti Melaka

KUALA LUMPUR − Masyarakat Chetti dikatakan bermula ketika Melaka menjadi pusat perdagangan yang dibanjiri oleh para pedagang termasuklah pedagang dari India. Masyarakat ini mempunyai ciri tersendiri dan ada dalam kalangan mereka berkahwin dengan wanita tempatan. Mereka beragama Hindu seperti masyarakat India yang lain tetapi menggunakan bahasa Melayu Chetti.

Bahasa Melayu Chetti terbentuk hasil daripada pertuturan pedagang semasa urusan perdagangan di pelabuhan Melaka. Bahasa ini asalnya dikenali sebagai bahasa pasar atau bazar Malay dan selepas itu berkembang terutama selepas perkahwinan para pedagang dengan wanita tempatan. Kemudian, bahasa ini diangkat menjadi bahasa pijin dan menjadi bahasa asas yang digunakan dalam kehidupan seharian dan akhirnya menjadi bahasa ibunda bagi anak-anak kaum Chetti Melaka.

Bahasa Melayu Chetti merupakan bahasa yang  amat menarik kerana bahasa ini mempunyai asas bahasa Melayu dan kata-kata pinjaman daripada bahasa Tamil. Bahasa ini banyak digunakan dalam upacara keagamaan seperti perkataan “amah“, yang merujuk Tuhan, “tali“ yang merujuk rantai perkahwinan dan “malei“ yang merujuk kalungan bunga malai.

Sebutan perkataan ini sedikit berbeza daripada sebutan orang Tamil kerana dipengaruhi oleh bahasa asal atau bahasa ibunda mereka, iaitu bahasa Chetti Melaka. Contohnya, “cangkir“ merujuk piring, “iniari“ merujuk hari ini, “tak lagi“ merujuk tidak lagi, “anak jantan“ merujuk anak lelaki, “taruk“ merujuk letak dan “bilang“ merujuk beritahu.

Mereka juga meminjam perkataan daripada kaum Cina Peranakan seperti perkataan “limpo“ untuk sapu tangan dan “kemantin“ untuk pengantin. Ada juga perkataan yang dipinjam daripada kaum Kristang Melaka seperti perkataan “menjela“, yang bermaksud jendela, yang menjadi sebahagian daripada kamus bahasa Chetti.

Demikianlah antara penerangan yang diberikan oleh Dr. Nurul Huda Hamzah, Pensyarah Kanan Fakulti Bahasa dan Linguistik dari Universiti Malaya. Beliau membicarakan tentang bahasa Melayu Chetti sewaktu menjadi tetamu undangan dalam Rancangan Bahasa dan Budaya Kaum Chetti Melaka: Catatan dari Celah “Menjela“ Kampung Chetti, Melaka, yang berlangsung pada hari ini. Yang turut diundang ialah Puan Roziah Md Yunos, Ketua Bahagian Pengembangan Bahasa Kebangsaan Pelbagai Kaum, yang turut berkongsi ilmu tentang bahasa Melayu Chetti di Malaysia.


Sayembara Hebat Berucap Bina Keterampilan Pelajar

KUCHING – Persatuan Prihatin Pembangunan Insan Kuching mengadakan Sayembara Hebat Berucap di Bilik Kuliah, Masjid Darul Ibadah, Kampung Semariang Lama, bagi memartabatkan bahasa kebangsaan baru-baru ini.

Sayembara yang berlangsung selama tiga jam ini bertujuan untuk menggalakkan pelajar berucap dalam bahasa kebangsaan. Selain memperteguh rasa jati diri menerusi penggunaan bahasa kebangsaan, pada masa yang sama sayembara ini juga dapat meningkatkan kemahiran dan keterampilan pelajar yang pada akhirnya akan membentuk pesona  pemimpin generasi baharu yang berwibawa dalam pengucapan awam.

Dalam pertandingan tersebut, aspek yang ditekankan termasuklah penggunaan bahasa yang tepat dan betul serta baku tanpa memasukkan bahasa rojak atau slanga. Diksi yang dipilih hendaklah diucap dengan lancar dan jelas, serta pelajar digalakkan untuk membina ayat yang gramatis.

Aspek lain yang turut diberikan penilaian termasuklah isi, keyakinan diri dan persembahan. Siri sayembara seumpama ini dijangkakan akan diadakan di beberapa buah sekolah dan pusat tahfiz di sekitar Kuching dan Miri hingga Oktober nanti.

Dalam Sayembara Hebat Berucap ini, Carlos Dexter Anak Tangga muncul sebagai juara pertandingan, naib juara pula disandang oleh Danish Iqram Sulaiman dan tempat ketiga dimenangi oleh Alex Entigar Anak Agak. Ketiga-tiga pemenang merupakan pelajar dari SMK Green Road, Kuching.


Kemelut Kemiskinan pada Usia Tua

Untuk mendapatkan maklumat terkini, ikuti kami melalui Telegram

Satu daripada cabaran negara dalam mendepani situasi penuaan penduduk ialah keselamatan pendapatan. Statistik menunjukkan bahawa hanya 14.1% daripada warga tua mempunyai pendapatan persaraan, yang sebahagian besarnya merupakan pesara kerajaan. Hal ini bermakna majoriti warga tua di Malaysia tidak mempunyai pendapatan terjamin.

Risiko kemiskinan pada usia tua didorong oleh faktor kurangnya kesedaran dan pengetahuan tentang perancangan kewangan. Perkara ini tidak mustahil menjadi lebih kritikal dengan trend kepenggunaan yang ketara. Pada masa ini, kemahuan berlebihan mengatasi keperluan yang dipamerkan melalui pelbagai saluran media sosial.

Bukan itu sahaja, pandemik Covid-19 juga menjadikan situasi lebih mencabar. Kumpulan Wang Simpanan Pekerja (KWSP) memaklumkan bahawa peratusan ahli KWSP yang mempunyai tahap simpanan rendah kritikal meningkat sebanyak 48% selepas tempoh pandemik COVID-19, berbanding  dengan hanya 28% sebelumnya.

Siri pengeluaran khas KWSP sepanjang tempoh pandemik menyaksikan pengeluaran pramatang oleh pencarum KWSP yang lebih daripada RM100 bilion. Dilema antara tuntutan kelangsungan hidup dengan keselamatan pendapatan pada usia tua tidak mudah dirungkaikan bagi golongan yang benar-benar tersepit dengan kerencatan ekonomi. Namun, yang dikesalkan adalah apabila golongan tidak terjejas turut sama membuat pengeluaran tanpa percaturan kewangan yang rapi.

KWSP menyasarkan aras simpanan minimum umur 55 tahun sebanyak RM240 000.00 bagi menampung perbelanjaan keperluan asas selama tempoh 20 tahun seterusnya. Berdasarkan statistik yang menunjukkan bahawa sebanyak 6.1 juta orang pencarum KWSP kini mempunyai kurang daripada RM10 000.00, hal ini menguatkan lagi petanda kemelut kemiskinan pada usia tua.

Dasar Warga Emas Negara menggariskan kesejahteraan warga emas dalam lima dimensi, iaitu penuaan sihat; penuaan positif; penuaan aktif; penuaan produktif, dan penuaan menyokong.  Sebelum ini, isu penuaan penduduk dari segi ekonomi dihuraikan dalam perbincangan penuaan produktif. Walau bagaimanapun, perbincangan tersebut lebih memfokuskan kaedah warga emas boleh terus terlibat dalam aktiviti kerja – sama ada bergaji ataupun sukarela agar kehidupan dirasai lebih bermakna.

Berdasarkan perkembangan terkini, aspek kemiskinan pada usia tua seharusnya turut diberi keutamaan. Kos sara hidup yang semakin meningkat jelas tidak mampu ditanggung dengan simpanan persaraan yang semakin mengecil. Hal ini belum termasuk kos rawatan kesihatan dan penjagaan jangka panjang yang pastinya menuntut perbelanjaan yang besar ekoran penurunan tahap kesihatan warga emas secara lazimnya.

Selain itu, kitaran ekonomi global dilihat bakal mengalami beberapa perubahan. Sebagai contohnya, krisis ekonomi yang sebelum ini dianggarkan secara kasar berlaku setiap 10 tahun, kini dijangka akan berlaku dalam tempoh kitaran masa yang lebih singkat daripada itu. Malahan, terdapat beberapa buah agensi yang meramalkan akan berlaku beberapa siri krisis kesihatan dalam jangka hayat ini. Jika dan apabila krisis ini berlaku lagi, adakah kita bersedia dari segi kewangan dan ekonomi? Adakah kita akan terus bergantung harap pada simpanan persaraan yang mungkin masih belum sempat ditebus lagi ekoran pengeluaran berkali-kali sepanjang pandemik lalu?

Dari lensa makro, tidak dinafikan bahawa kerajaan harus memikul tanggungjawab menangani cabaran penuaan penduduk, termasuklah isu kemiskinan pada usia tua. Penyelesaian bersepadu harus difikirkan bagi memastikan jaringan keselamatan yang berkesan kepadaa rakyat. Walau bagaimanapun, setiap individu harus menggalas tanggungjawab yang sama agar kesejahteraan hidup dapat diteruskan sepanjang meniti usia tua.

Mengambil kira perkembangan terkini, adalah wajar kita membuat perancangan  kewangan yang lebih teliti sekarang agar kita lebih bersedia menghadapi usia tua dengan tenang. Hanya dengan kerjasama dan sokongan padu antara individu dengan kerajaan dapat kita bersama-sama mengelak daripada berdepan dengan kemelut kemiskinan pada usia tua. Seperti pepatah Melayu, “Sediakan payung sebelum hujan; ingat sebelum kena, jimat sebelum habis”.

Dr. Nurul Afidah Mohamad Yusof ialah Penolong Profesor di Jabatan Kewangan, Fakulti Perniagaan dan Kewangan, Universiti Tunku Abdul Rahman.


Maxis Membentuk Perikatan 5G Terbesar

Ahli tersebut antaranya termasuklah Advantech, Amdocs, CrescoNet (dahulunya syarikat kumpulan Intellihub), Cisco, Google Cloud, GSMA (Komuniti Industry 5G APAC), Huawei, LLVision, Microsoft, MIMOS, Motorola Solutions, NEC, Omron, Realwear, SAS, dan Vodafone. Perikatan ini bakal mencipta, mengkomersialkan, menskalakan kes penggunaan 5G dan penyelesaian inovatif rentas industri untuk memacu transformasi digital serta inovasi


Rizab Persekutuan Amerika Syarikat Naikkan Kadar Faedah 0.75%

Hal ini bermakna kadar faedah negara itu kini berada pada sekitar 1.5% hingga 1.75% bagi pinjaman pengguna dan perniagaan. Penganalisis sebelum ini memberikan pandangan bercampur-campur tentang kenaikan kadar faedah antaranya jangkaan peningkatan sebanyak 0.50 mata asas. Namun angka inflasi pada kadar sebanyak 8.6% yang dikeluarkan Jumaat memberikan suntikan baharu kepada Rizab Persekutuan AS untuk meningkatkan kepada kadar faedah lebih agresif.


Harga Ayam Dijangka Naik Bulan Depan Apabila Harga Diapungkan


Petronas Penuhi Permintaan Tenaga Bersih Global Melalui Gentari

Kuala Lumpur – Petronas memperkenalkan Gentari Sdn Bhd (Gentari) bagi mempercepatkan penerimagunaan dan pengkomersilan tenaga bersih. Entiti baharu itu berhasrat menyediakan satu rangkaian penyelesaian tenaga boleh diperbaharui, hidrogen dan mobiliti hijau yang selamat, bertanggungjawab, kos teroptimum serta pengurangan pelepasan karbon berasaskan pendekatan bersepadu merentasi rantaian nilai tenaga bersih untuk pelanggan global.

Pengerusi Gentari, Datuk Tengku Muhammad Taufik menyatakan bahawa Gentari akan menawarkan penyelesaian tenaga yang lebih bersih untuk memenuhi keperluan tenaga dan aspirasi karbon rendah Malaysia serta pelanggannya di dalam negara dan di luar negara. Pihaknya berhasrat untuk merebut peluang dalam pasaran tenaga karbon rendah dengan menawarkan penyelesaian dan sistem pada harga berpatutan serta mudah diakses dengan membolehkan skala pengeluaran dan memudahkan kebolehsediaan infrastruktur.

Kebebasan diberi kepada Gentari untuk menumpukan kepada penyediaan penyelesaian tenaga bersih secara berinovasi sambil mencari peluang pendanaan bagi mempercepatkan perkembangan perniagaan di dalam usaha memenuhi permintaan sedia ada dan meneroka teknologi tenaga yang baharu.

Gentari komited untuk memudahkan lagi pelaksanaan proses sifar bersih untuk para pelanggan sambil membangunkan pasaran tenaga bersih secara keseluruhan dengan melabur dan sentiasa berinovasi bersama rakan niaga untuk mencapai hasil yang lebih memberangsangkan dengan penyelesaian sedia ada dalam portfolionya.


TNB Bangunkan Projek Perkukuh Bekalan Elektrik di Pulau Pinang

Untuk mendapatkan maklumat terkini, ikuti kami melalui Telegram


Ekonomi Malaysia Catat Prestasi Baik Meskipun Ketidaktentuan Ekonomi Global

“Malaysia mencatatkan prestasi yang agak baik, walaupun dengan impak pandemik yang dijejaskan lagi dengan perang di Ukraine, sekatan pergerakan di China, kenaikan kadar faedah dan kebimbangan mengenai stagflasi memandangkan kita sedang diselubungi dengan ketidaktentuan ekonomi.“

Beliau turut menegaskan bahawa perbelanjaan pengguna menjadi semakin baik dan penciptaan pekerjaan yang pulih beransur-ansur. Selain itu, perniagaan di Malaysia meraih peningkatan jualan secara beransur-ansur kepada tahap seperti sebelum COVID-19 berikutan bantuan kerajaan semasa pandemik.


Pendapatan Pelaburan KWSP RM15.85 Bilion Suku Pertama 2022


Kenangan Safee Sali dan Harimau Malaya Melalui “SEPULUH“ NFT

Kuala Lumpur – Legenda bola sepak Malaysia Safee Sali dengan kerjasama Prime Sports NFT; bahagian sukan NFT di bawah Prime Sports International (PSI) pada hari ini  mengumumkan pelancaran “SEPULUH“ NFT (Non-fungible token), 10 koleksi digital yang akan dilelong bermula pada 22 Jun 2022 melalui pasaran NFT digital, Opensea. Peminat akan berpeluang membida untuk menjadi pemilik eksklusif 10 NFT terhad dan berpeluang berkongsi padang dengan Safee, akan mendapat cetakan berbingkai NFT dan akses kepada komuniti peribadi untuk ahlinya.

Melalui perkongsian visi yang sama, Safee Sali bekerjasama dengan Prime Sports NFT untuk meningkatkan penglibatan dan interaksi bersama-sama peminat-peminatnya. Selain  itu, projek NFT itu membawa kepada kerjasama dengan artis tempatan, Nicholas Chuan bagi membentuk koleksi Safee. Berasal dari Pulau Pinang, artis yang berusia 20 tahun itu membawa portfolio ilustrasi untuk organisasi terkenal dunia seperti UEFA, Red Bull Racing Formula 1, Liverpool FC, dan FC Bayern.

Inspirasi di sebalik “SEPULUH“ berasaskan pencapaian kegemilangan Safee Sali ketika Piala AFF Suzuki pada tahun 2010, dan  kejayaannya memperoleh Kasut Emas, iaitu sebagai penjaring terbanyak dalam pertandingan pada tahun itu. Ilustrasi NFT tersebut menggunakan gambaran ikonik yang masih kekal sebagai satu pencapaian terbesarnya di pentas antarabangsa untuk Malaysia. “Visi saya untuk ‘SEPULUH’ adalah untuk mengenang kenangan terindah saya memakai jersi Harimau Malaya melalui seni digital dan membolehkan peminat memiliki sekeping cerita saya sebagai koleksi. Peminat saya  memberikan sokongan sepanjang kerjaya saya dan “SEPULUH NFT“ membuka pintu untuk mengeratkan hubungan saya bersama-sama mereka,” kata Safee Sali.

Pelancaran “SEPULUH“ NFT juga merupakan projek sulung dan cetusan idea Prime Sports NFT, pelopor dalam industri yang bertujuan menyilangkan dunia sukan, seni dan budaya. Bekerja secara kolaboratif dengan pelbagai atlet, artis dan rakan kongsi di rantau ini, Prime Sports NFT memainkan peranan penting dalam strategi, idea dan memupuk proses kreatif dalam pelancaran projek tersebut bersama-sama Safee. Selain itu, projek ‘SEPULUH’ NFT ini juga dalam perkongsian bersama-sama Professional Footballers Association of Malaysia  (PFAM), dan sebahagian daripada hasil jualan NFT tersebut akan disalurkan kepada dana pembangunan pemain bola sepak profesional di Malaysia.

Pengasas Prime Sports NFT, Yong-Chul Yun berkata “Secara global, aset digital semakin membesar dan disokong tinggi dalam dunia sukan dan dengan ini kami berharap dapat mengubah cara peminat berinteraksi dengan pasukan dan atlet kegemaran mereka. Dengan pelancaran “SEPULUH“ NFT , kami teruja kerana dapat menjadi pemboleh inovasi tersebut. Peranan kami dalam menghubungkan Safee dengan artis berbakat seperti Nicholas, benar-benar memberi ganjaran dan sekarang kami sedang bekerja dengan lebih banyak atlet, artis dan organisasi di Malaysia,“ kata Yong-chul Yun.

Nicholas Chuan, merupakan artis di sebalik ‘SEPULUH NFT’ berkata, “Saya berbesar hati kerana diberi peluang bekerja dengan wira negara seperti Safee dan merealisasikan visinya untuk aset digital koleksi ini. Bekerja secara kolaboratif dan kreatif dengan minda inovatif dalam bidang sukan sepertinya merupakan pengalaman yang saya tidak akan lupakan. Secara keseluruhannya, saya bersyukur bahawa karya saya diiktiraf dan saya teruja untuk melihat sesuatu yang akan disediakan untuk peminat dan pemilik  ‘SEPULUH’.“

Bermula dari 22 Jun 2022 pada pukul 12.00 tengah malam, “SEPULUH“ NFT daripada Safee Sali akan disiarkan secara langsung untuk lelongan melalui Opensea. Peminat akan berpeluang membida bilangan terhad 10 NFT dalam koleksi hingga 11 Julai 2022, pada pukul 11.59 malam. Ditempa pada Blockchain Ethereum, NFT akan membuka pelbagai faedah untuk pemiliknya, termasuklah pengalaman yang eksklusif dan saluran komuniti persendirian bersama-sama Safee Sali.


MRCA Naikkan Kadar Pertumbuhan Industri Runcit Tahun 2022 kepada 13.1%


Bahasa Nadi Pencitraan Negara dan Pendidikan Bangsa

Kuala Lumpur – Bahasa terhasil daripada akal dan pemikiran yang merupakan kuasa dalam menjanakan segala urusan dan pentadbiran manusia. Selain itu, bahasa bukan sahaja sebagai alat komunikasi, bahkan sebagai lambang identiti sesuatu bangsa. Sehubungan dengan itu, bagi meningkatkan kefahaman masyarakat terhadap usaha mendaulatkan bahasa kebangsaan dalam kepesatan teknologi maklumat dan komunikasi serta dinamiknya cabaran dunia pendidikan, Dewan Bahasa dan Pustaka (DBP) bekerjasama dengan Kementerian Pendidikan Malaysia (KPM) menjayakan program bual bicara yang bertajuk “Kuasa Bahasa”, menerusi slot Soal Rakyat, Saluran TV3 Media Prima. Slot ini menampilkan YBhg. Datuk Abang Sallehuddin Abg. Shokeran, Ketua Pengarah DBP.

Perjuangan lidah rakyat serta api dari suatu zaman menjadi ungkapan yang cukup bermakna serta kerap meniti di bibir Ketua Pengarah DBP itu yang mahukan generasi pada hari ini memahami dan menghayati usaha mendaulatkan bahasa Melayu sebagai bahasa kebangsaan yang dilakukan dengan semangat serta matlamat yang jelas untuk membijaksanakan masyarakat.

Menurutnya lagi, bahasa Melayu juga mestilah difahami konteks penggunaannya sebagai bahasa rasmi negara oleh rakyat Malaysia yang terdiri daripada pelbagai kaum yang disatukan dengan semangat perpaduan melalui bahasa kebangsaan. Perkara yang amat penting difahami oleh segenap lapisan masyarakat negara ini atau kini disebut sebagai Keluarga Malaysia ialah bahasa Melayu merupakan bahasa rasmi yang tidak boleh dipertikaikan fungsinya dan peranannya sebagai kebangsaan seperti yang termaktub dalam Perkara 152 Perlembagaan Persekutuan.

Beliau turut menjelaskan tentang fungsi penubuhan DBP dan masyarakat digalakkan untuk menggunakan bahasa kebangsaan yang betul secara meluas bagi segala maksud mengikut undang-undang yang berkuat kuasa. Sewajarnya tidak timbul lagi keraguan serta memandang ringan akan penggunaan bahasa kebangsaan dalam semua sektor khususnya sektor awam.

Pentadbir sektor awam perlu menguasai bahasa Melayu sebagai bahasa rasmi termasuklah penggunaannya dalam mesyuarat, surat-menyurat jabatan, minit mesyuarat serta laporan dan penyediaan pelbagai dokumen yang berkaitan dengan urusan kerajaan yang seharusnya dilaksanakan secara menyeluruh. Keberkesanan bahasa Melayu dalam konteks rasmi sektor awam akan menjadi contoh kepada sektor lain di negara ini.

Bagi tujuan tersebut serta peruntukan yang ada pada DBP, kerjasama dengan Pihak Berkuasa Tempatan (PBT) bagi melaksanakan penggunaan bahasa kebangsaan di papan tanda perniagaan serta di papan iklan juga termeterai. Undang-undang yang berkuat kuasa di bawah PBT membolehkan mana-mana pihak yang tidak mematuhi peraturan penggunaan bahasa Melayu di tempat awam akan dikenakan tindakan berdasarkan peruntukan undang-undang yang telah ditetapkan.

Dalam sektor ekonomi pula telah membuktikan pengaruh besar dengan penggunaan bahasa Melayu khususnya dalam strategi pemasaran dan pengiklanan produk yang dihasilkan. Walaupun DBP berdepan dengan pelbagai kerencaman penggunaan bahasa kebangsaan melalui sektor ini, masih belum terlambat untuk melihat bahasa Melayu terus diperkasakan. Bahasa Melayu bukan sahaja sebagai alat komunikasi dalam sektor ekonomi, bahkan dapat meningkatkan jualan dan produktiviti.

Selain itu, kerjasama sektor awam dan sektor swasta dalam mendaulatkan bahasa kebangsaan juga mampu memberikan kuasa kepada bahasa kebangsaan negara ini setanding dengan bahasa dunia yang lainnya. Negara-negara dunia yang mengutamakan bahasa kebangsaan negara mereka dilihat boleh menjadi contoh kepada Malaysia bahawa bahasa kebangsaan negara ini berupaya menonjolkan citra negara Malaysia.

Beliau turut menggesa agar para ilmuwan serta pakar bidang ilmu melaksanakan terjemahan buku serta hasil penulisan dalam bahasa Melayu agar dapat disebarluaskan kepada seluruh masyarakat. DBP akan merealisasikan penerbitan ini kerana buku yang berkaitan dengan ilmu khusus oleh pakar bidang ini amat diperlukan oleh masyarakat.

Kerancuan bahasa kebangsaan dalam masyarakat wujud kerana terhakisnya rasa bangga dalam diri setiap rakyat Malaysia. Tentang sikap anak-anak muda dalam penggunaan bahasa kebangsaan, saya melihat situasi ini bersifat sementara dan masih banyak anak muda yang menghormati bahasa kebangsaan. Yang dibimbangkan adalah tentang penggunaan bahasa yang tidak konsisten akan mempengaruhi kanak-kanak dan remaja dalam penulisan mereka khususnya dalam peperiksaan.

Melalui media sosial DBP pula, beliau turut memuji keprihatinan golongan muda serta pengikut yang meraikan perkongsian pantun, peribahasa dan simpulan bahasa serta lain-lain. Media sosial DBP menjadi lebih interaktif kerana peranan golongan muda yang menghargai serta menghormati bahasa kebangsaan. Generasi mudalah yang akan mewarisi perjuangan mendaulatkan dan memartabatkan bahasa kebangsaan.

Tambahnya lagi, pelbagai pihak turut menjayakan usaha pemartabatan bahasa kebangsaan yang antaranya termasuklah pelbagai media, ahli politik dan Raja-raja Melayu khususnya dalam kegiatan menjanakan intelektual institusi diraja di negara ini.

Pelibatan institusi diraja turut membuktikan sokongan terhadap usaha yang dilakukan oleh KPM melalui DBP seperti program wacana bersama-sama DYMM Sultan Nazrin Muizzuddin Syah (Sultan Perak), DYMM Raja Muda Perlis, Tuanku Syed Faizzuddin Putra Jamalullail dan YAM Tengku Mohamad Rizam Tengku Abdul Aziz (Tengku Temenggung Kelantan).

Seiring dengan Revolusi Industri 4.0, DBP juga akan memfokuskan penerbitan digital khususnya e-pub, PDF dan penerbitan yang berbentuk interaktif. Portal Jendela DBP yang merupakan pelantar penerbitan digital DBP ialah satu daripada pencapaian DBP yang terpenting kini bagi memenuhi keperluan maklumat dan trend media digital masa kini dan masa hadapan.


Rizab Antarabangsa Bank Negara Malaysia USD109.2 Bilion

Untuk mendapatkan maklumat terkini, ikuti kami melalui Telegram

Kuala Lumpur – Rizab Antarabangsa Bank Negara Malaysia (BNM) berjumlah USD109.2 bilion pada 15 Jun 2022. BNM menyatakan bahawa kedudukan rizab itu memadai untuk membiayai 5.5 bulan import barangan dan perkhidmatan serta 1.1 kali jumlah hutang luar negara jangka pendek.

BNM turut memaklumkan bahawa emas, pertukaran asing dan rizab-rizab lain termasuk SDR berjumlah RM458.14 bilion manakala kertas kerajaan Malaysia RM12.59 bilion, deposit dengan institusi kewangan RM621.30 juta, pinjaman dan pendahuluan RM23.76 bilion, tanah dan bangunan RM4.14 bilion serta aset-aset lain RM21.68 bilion. Selain itu, modal dan liabiliti terdiri daripada modal berbayar berjumlah RM100 juta, rizab (RM147.52 bilion), mata wang dalam edaran (RM159.84 bilion), deposit oleh institusi kewangan (RM158.43 bilion), deposit kerajaan Persekutuan (RM11.67 bilion), deposit lain (RM5.26 bilion), kertas Bank Negara (RM5.26 bilion), peruntukan SDR (RM28.12 bilion), dan liabiliti lain (RM4.41 bilion).


Alibaba Catat Pertumbuhan Melalui Trend Baharu Beli-belah

Hangzhou, Zhejiang, China – Alibaba mencatatkan pertumbuhan dengan trend  baharu semasa Pesta Beli-belah Pertengahan Tahun 6.18. Dari segi produk terkemuka, terdapat hampir 100 item dengan perolehan melebihi RMB100 juta, dengan hampir 2300 item dengan perolehan melebihi RMB10 juta, dan lebih 30 000 item dengan perolehan RMB1 juta.

Beberapa trend penggunaan baharu muncul semasa Festival Beli-belah Pertengahan Tahun 6.18 yang memberikan peluang menarik untuk jenama dan peniaga di China dan luar negara. Beberapa trend baharu beli-belah muncul, antaranya termasuklah penjualan dan pembelian peralatan memancing dan perkhemahan; papan selaju di Tmall, produk penjagaan diri lelaki; peranti dan pakaian haiwan kesayangan; produk rentas kategori dan rentas senario, dan produk baharu untuk musim bunga dan musim panas.

Aktiviti memancing semakin popular dalam kalangan pengguna muda Cina sebagai hobi baharu. Dalam 12 bulan berakhir bulan Jun 2022, tiga juta orang pengguna (lahir selepas tahun 1995) membeli peralatan memancing di Taobao dan Tmall. Semasa tempoh daftar keluar pertama pada 6.18 tahun ini kempen (dari pukul 8.00 malam, 31 Mei hingga 3 Jun), jualan peralatan memancing meningkat hampir 50% dari tahun ke tahun, khususnya peralatan perkhemahan dan memancing mewah.

Jualan kategori papan selaju di Tmall meningkat sebanyak 290%. Kategori dandanan dan cukur lelaki melonjak lebih daripada 20 kali. Selain itu, penggayaan, primer dan bedak asas lelaki merupakan produk juga digemari oleh pengguna. Jualan pakaian perlindungan sinar ultra ungu lelaki meningkat dengan ketara, dengan bilangan urus niaga melonjak sebanyak 50%, menjadikannya item popular dalam kategori pakaian luar.

Pengguna milenium dan Gen-Z di China memastikan bahawa haiwan kesayangan mereka diberi makan dengan baik. Oleh itu, jualan peranti pintar untuk haiwan kesayangan, termasuklah robot pendamping, mangkuk pintar haiwan kesayangan dan kotak sampah pintar untuk kucing hampir 150%.

Jualan mainan pintar haiwan kesayangan meningkat hampir 130 kali ganda. Pakaian musim panas kucing dan anjing meningkat sebanyak 40%. Jumlah carian untuk topi keledar haiwan kesayangan meningkat lebih daripada tiga kali ganda. Pengguna yang lebih muda juga melabur untuk rambut palsu, kot danstoking untuk haiwan kesayangan mereka dan menjaga kesihatan haiwan kesayangan mereka dengan pembelian makanan tambahan.

Produk rentas kategori dan rentas senario menyaksikan rangkaian pembangunan produk Alibaba, bekerjasama dengan pelbagai peniaga untuk mencipta beberapa produk rentas kategori dan rentas senario, khusus untuk pasaran China. Peruncit kesihatan Cina Breo bekerjasama dengan Tmall Innovation Center (TMIC) untuk memanfaatkan pertumbuhan permintaan pengguna untuk peranti perlindungan mata


“SEPULUH” NFT Inspirasi Kegemilangan Safee Sali dengan Harimau Malaya

Inspirasi di sebalik “SEPULUH” merupakan pencapaian kegemilangan Safee Sali ketika Piala AFF Suzuki pada tahun 2010, dan seterusnya memperoleh Kasut Emas bagi kejayaannya sebagai penjaring terbanyak pada tahun pertandingan tersebut. Ilustrasi NFT tersebut menggunakan gambaran ikonik yang masih kekal sebagai satu pencapaian terbesarnya di pentas antarabangsa untuk Malaysia.

“Visi saya untuk ‘SEPULUH’ bertujuan mengimbau kenangan terindah saya memakai jersi Harimau Malaya melalui seni digital dan membolehkan peminat memiliki sekeping cerita saya sebagai koleksi. Peminat saya  memberikan sokongan sepanjang kerjaya saya dan ‘SEPULUH’ NFT membuka pintu untuk mengeratkan hubungan saya bersama-sama mereka” kata Safee Sali.

Pelancaran “SEPULUH” NFT  merupakan projek sulung dan cetusan idea Prime Sports NFT, pelopor dalam industri yang bertujuan menyilangkan dunia sukan, seni dan budaya. Bekerja secara kolaboratif dengan pelbagai atlet, artis dan rakan kongsi di rantau ini, Prime Sports NFT memainkan peranan penting dalam strategi, idea dan memupuk proses kreatif dalam pelancaran projek tersebut bersama-sama Safee. Selain itu, projek “SEPULUH” NFT ini juga dalam perkongsian bersama-sama Professional Footballers Association of Malaysia  (PFAM), dan sebahagian daripada hasil jualan NFT tersebut akan disalurkan kepada dana pembangunan pemain bola sepak profesional di Malaysia.


Khind Perkenalkan Skim Sewa Milik Perkakas Rumah Pertama di Malaysia

Kuala Lumpur – Pengeluar perkakasan elektrik pengguna rumah tempatan KHIND, telah memperkenalkan skim sewa milik yang pertama serta usaha memudahkan rakyat Malaysia mendapatkan rangkaian produk mereka. Skim ini menyediakan penyelesaian mampu milik untuk mendapatkan peralatan rumah berkualiti yang boleh dipercayai dan bergaya di samping rakyat Malaysia masih terkesan dengan beban kewangan akibat pandemik.

Skim sewa milik tersebut kini ditawarkan kepada penduduk di Lembah Klang dan akan meliputi kawasan lain di Malaysia pada masa depan. Skim ini membolehkan pelanggan membayar secara ansuran untuk produk idaman mereka menerusi pelan ansuran dan mereka dapat pemilikan penuh selepas habis pembayaran ansuran.

KHIND sedar bahawa langkah memudahkan proses pembayaran menerusi ansuran akan membolehkan rakyat Malaysia mengekalkan gaya hidup mereka dengan menjadikan rangkaian produk mereka mampu milik. Sesungguhnya, KHIND berpegang pada etos untuk membolehkan pelanggan Experience More’dan skim sewa milik ini membolehkan mereka berbuat demikian dengan cara yang tidak membebankan kewangan mereka.

“Usaha ini ternyata menandakan mercu jaya penting bagi kami di KHIND, dengan menawarkan rangkaian produk kami secara mampu milik oleh rakyat Malaysia. Usaha ini juga adalah sebahagian daripada misi kami untuk memudahkan segalanya bagi pengguna produk KHIND, yang menjadi tumpuan segala yang kami lakukan.

Kami ingin memberikan nilai terbaik untuk wang kepada pelanggan kami, tanpa menjejaskan kualiti, sambil mengikuti trend semasa. Dalam hal ini, kami berbangga dengan kisah kejayaan kami sebagai sebuah syarikat Malaysia yang memenuhi keperluan seluruh rakyat Malaysia sejak turun-temurun,” kata Adil Jimmy Mistry, Ketua Pegawai Eksekutif Kumpulan KHIND Holdings Berhad.

Produk yang paling mendapat sambutan ialah mesin basuh dan pengering KHIND, yang menjanjikan pengalaman mencuci baju yang menyenangkan dengan pelan ansuran sewa milik selama 36 bulan (RM99.00 sebulan), 24 bulan (RM139.00 sebulan) dan 12 bulan (RM259.00 sebulan), termasuklah penghantaran percuma, pemasangan dan tempoh percubaan 30 hari.  Selepas tempoh pembayaran ansuran dipilih, pelanggan akan memiliki mesin basuh tersebut sepenuhnya, tanpa sebarang bayaran tambahan.

Perkara yang lebih menarik ialah pelanggan yang mendaftar untuk pelan 36 bulan sebelum 30 Jun 2022 hanya perlu membayar sebanyak RM1.00 untuk bulan pertama, dengan bayaran ansuran bulanan sebanyak RM99.00 diteruskan mulai bulan kedua.

Bagi memastikan mesin beroperasi dengan kecekapan optimum, KHIND juga menawarkan pelan penjagaan tahunan percuma (bernilai RM400.00 setiap servis) sepanjang tempoh pembayaran, tanpa mengira pelan yang dipilih.  Perkhidmatan ini tidak mengenakan sebarang kos tambahan, termasuklah pengarasan, pembersihan dan pembasmian kuman (tumbler) mesin, dan pembersihan pelbagai komponen termasuk injap salur masuk, penapis pam saliran keluar dan laci sabun pencuci.


FELCRA Perkasakan Santan Sawit “Suri“

Untuk mendapatkan maklumat terkini, ikuti kami melalui Telegram


Subsidi Tahun 2022 Terbesar dalam Sejarah Negara

Kuala Lumpur –  Menteri Kewangan, Tengku Datuk Seri Zafrul Tengku Aziz memaklumkan bahawa unjuran perbelanjaan subsidi kepenggunaan yang berjumlah RM77.3 bilion setakat ini bagi tahun 2022 merupakan jumlah subsidi tertinggi dalam sejarah yang pernah ditanggung oleh mana-mana kerajaan.

Beliau menambah unjuran subsidi kepenggunaan ini meliputi petrol, diesel dan gas petroleum cecair (LPG) (RM37.3 bilion); minyak masak (RM4 bilion); tepung dan elektrik bagi mengurangkan kos sara hidup rakyat, bil subsidi (RM9.7 bilion), tidak termasuk bantuan kebajikan lain.

Unjuran subsidi untuk tahun 2022 itu jika harga bersubsidi serta harga pasaran minyak, arang batu dan komoditi lain kekal pada paras semasa. “Apabila ditambah dengan bantuan-bantuan lain seperti Bantuan Kebajikan Masyarakat termasuk Bantuan Keluarga Malaysia (BKM) (RM11.7 bilion) dan lain-lain subsidi (RM14.6 bilion). Jumlah keseluruhan subsidi setakat ini adalah sebanyak RM77.3 bilion bagi tahun 2022.“

Beliau turut menyatakan bahawa unjuran itu juga mengambil kira pengumuman kerajaan baru-baru ini mengenai bantuan tunai tambahan RM630 juta yang meningkatkan jumlah BKM Fasa 2 bagi golongan berpendapatan rendah kepada RM1.74 bilion mulai 27 Jun 2022.

Selain itu, subsidi elektrik bernilai RM5.8 bilion untuk separuh tahun kedua bagi memastikan tiada kenaikan tarif elektrik mulai 1 Julai 2022 turut diambil kira. Kerajaan sentiasa peka terhadap kenaikan harga komoditi dan kadar inflasi ekoran gangguan kepada rantaian bekalan global dan konflik Ukraine-Rusia, yang telah mengakibatkan impak kenaikan harga barangan asas ke atas kebanyakan negara di seluruh dunia, termasuklah Malaysia.

Subsidi kerajaan bertujuan menampung kos sara hidup rakyat. Menurut beliau,  subsidi menyeluruh yang meliputi petrol, diesel, air, dan elektrik juga memberikan manfaat yang besar kepada golongan M40 dan T20.

“Kementerian Kewangan akan terus memantau faktor luaran yang boleh memberikan impak negatif kepada situasi ekonomi domestik bagi memastikan kos sara hidup rakyat terkawal,“ ujar beliau.


Raja Muda Perlis Rasmikan Al-Ikhsan Sports, Kangar Jaya

Kangar – Raja  Muda Perlis Tuanku Syed Faizuddin Putra Jamalullail berkenan berangkat merasmikan pembukaan kedai Al-Ikhsan Sports Warehouse Cawangan Kangar Jaya, Perlis. Keberangkatan tiba baginda disambut oleh Ketua Pegawai Eksekutif, Vach Pillutla; Ketua Pegawai Operasi, Stephanie Tham dan Pengurus Pemasaran, Zechariah Ravin.

Al-Ikhsan Sports Warehouse Cawangan Kangar Jaya merupakan cawangan ketiga syarikat yang beroperasi di Perlis selain di Kompleks Niaga PKENPs Kampung Bakau Kangar dan Kompleks Tok Arau.

Al-Ikhsan Sports Sdn Bhd ialah penjual pelbagai barangan sukan nombor satu Malaysia seperti kasut sukan, pakaian dan peralatan. Al-Ikhsan Sports yang mula beroperasi sejak tahun 1993 memenangi pelbagai anugerah sepanjang penubuhannya, termasuklah Anugerah Cemerlang ASEAN 2011 dan Brand of The Year Award for Malaysia from World Branding Council United Kingdom 2019. Al-Ikhsan Sports Sdn Bhd berkembang secara pesat dan kini, mempunyai lebih daripada 125 buah kedai yang terletak di seluruh Semenanjung Malaysia.

Dalam majlis tersebut Tuanku Raja Muda mengajak seluruh anggota masyarakat tanpa mengira usia dan jantina agar sentiasa mencari masa dan ruang untuk melibatkan diri dalam apa-apa jenis sukan yang diminati mengikut kemampuan masing-masing sama ada riadah ataupin kompetitif secara berterusan sepanjang tahun untuk menghasilkan budaya “Rakyat Perlis Hidup Sihat Melalui Bersukan dan Bersenam”.


Pemberian Bantuan BKM Mencecah RM8.2 Bilion

Beliau turut memaklumkan BKM Fasa 2 ditambah baik dengan bantuan tunai tambahan bernilai RM630 juta, menjadikan jumlah peruntukan keseluruhan BKM sebanyak RM8.2 bilion. “Sebagai perbandingan, kadar maksimum BKM adalah RM2,600 berbanding BR1M (RM1,200) dan BSH (RM1,480), iaitu peningkatan bantuan sebanyak 120% sejak inisiatif bantuan tunai langsung mula diperkenalkan. “Peningkatan ini adalah kerana had kelayakan untuk menerima BKM telah dinaikkan daripada berpendapatan RM4000 ke bawah sebulan untuk BSH kepada RM5000 ke bawah sebulan untuk BKM.“ Jumlah penerima BKM seramai 8.6 juta berbanding BSH hanya 4.5 juta penerima.


RM100 Juta untuk SPIM TEKUN

Kuala Lumpur – Perdana Menteri, Dato’ Sri Ismail Sabri Yaakob mengumumkan peruntukan tambahan sebanyak RM100 juta bagi program Skim Pembiayaan Informal dan Mikro (SPIM) di bawah Tabung Ekonomi Kumpulan Usaha Niaga (TEKUN) Nasional.

Beliau turut mengumumkan peruntukan tambahan sebanyak RM30 juta bagi Program Peningkatan Enterpris Bumiputera (BEEP) di bawah SME Corporation Malaysia. “Saya dimaklumkan SPIM di bawah TEKUN yang diperuntukkan oleh kerajaan sebanyak RM200 juta sebelum ini sudah habis dan peruntukan sebanyak RM20 juta bagi BEEP untuk tahun 2022 juga habis.

“SPIM pinjaman yang popular untuk pembiayaan peniaga informal dan mikro untuk kepentingan usahawan kecil, saya umumkan peruntukan sebanyak RM100 juta lagi untuk SPIM. Saya umumkan juga peruntukan tambahan sebanyak RM30 juta untuk BEEP.“

Selain itu, sektor perniagaan dijangka terus menyumbang ke arah usaha pemulihan ekonomi negara hasil pelbagai inisiatif dan program yang dilaksanakan kerajaan. Menurut beliau pembangunan keusahawanan merupakan antara inti pati pelaburan terpenting bagi pembangunan sesebuah negara, selain menjadi teras penciptaan daya inovasi dan transformasi ke arah negara berpendapatan tinggi. Sektor perniagaan, terutamanya PMKS kekal signifikan kepada pengembangan ekonomi negara walaupun berdepan dengan pelbagai cabaran.


AI Tutor Jana Ekonomi Industri Kreatif Korea dan Asia

Untuk mendapatkan maklumat terkini, ikuti kami melalui Telegram

Profesor Dr. Koh Young Hun dari Jabatan Melayu Indonesia (Pengajian Melayu-Indonesia), Pusat Pengajian Asing, Universiti Hankuk (Hankuk University of Foreign Studies) Seoul, Korea mengatakan bahawa kini pemerintah Korea  memfokuskan dan menyokong sepenuhnya usaha memartabatkan pengajian bahasa asing.

Profesor Dr. Koh  menjelaskan bahawa beliau dan pasukannya dilibatkan oleh pemerintah Korea melalui kerjasama dengan Korea Advanced Institute of Science and Technology (KAIST) yang berpusat di Daedeok Innopolis, Daejeon di Korea Selatan untuk membangunkan sebuah perisian pembelajaran Bahasa Melayu. Beliau menjelaskan demikian dalam program bual bicara “K- Pop Sebagai Produk Mempromosikan Bahasa Korea” yang disiarkan melalui Facebook TV Al-Hijrah pada 28 Jun 2022.

Projek pembinaan AI Tutor yang bernilai kira-kira USD1.5 juta ini dijangka selesai pada akhir tahun 2022. Apabila siap kelak, seseorang pelajar Bahasa Melayu/Bahasa Indonesia boleh mengajukan apa-apa pertanyaan berkaitan dengan Bahasa Melayu/Bahasa Indonesia melalui AI Tutor pada bila-bila masa dan akan memperoleh jawapan dengan segera.

Pembinaan perisian bagi memudahkan kaedah pembelajaran bahasa menurut beliau akan meningkatkan kecenderungan rakyat Korea mempelajari Bahasa Melayu. Pasukan beliau  berbangga kerana pemerintah Korea memberikan perhatian utama kepada kemajuan pembelajaran Bahasa Melayu di negara tersebut.

Menurut Profesor Dr. Koh, industri K-Pop berjaya membangunkan dan meningkatkan pendapatan per kapita ekonomi Korea. Industri K-Pop terbukti menjanakan pendapatan bernilai berbillion-billion dolar Amerika setahun hasil garapan kreativiti penggiat industri seni mereka mempromosikan produk kebudayaan Korea menerusi drama, filem, lagu, permainan secara dalam talian, video muzik, dan sebagainya.

Dari aspek lain, usaha untuk menjadikan Korea pengeluar teknologi berkaitan dengan bahasa pula terus dipergiat. Penghasilan perisian canggih berkaitan dengan pengajian bahasa sudah tentu akan memberikan impak yang lebih besar kepada industri kreatif Korea, khususnya dalam menguasai pasaran industri kreatif Asia dan global.


Menyaring Erti daripada Realiti

Secara umumnya, masyarakat pada zaman dahulu terdedah pada pelbagai jenis haiwan, tanaman, alat pertukangan, jenis pakaian, masakan, adat resam, aktiviti sosial, kegiatan ekonomi, dan seumpamanya dalam kehidupan seharian mereka. Hal tersebut menawarkan variasi pengalaman hidup yang menjadi bahan renungan masyarakat. Dengan mata akal yang tajam dan jiwa yang sensitif, masyarakat zaman silam berupaya menyaring inti pati erti segala pengalaman hidup tersebut untuk membentuk Weltanschauung atau pandangan dunia masyarakat.

Pandangan dunia itu seterusnya diolah secara berseni dan kreatif oleh masyarakat untuk menghasilkan peribahasa yang pelbagai rupa. Dalam hal ini, yang menarik ialah meskipun masyarakat menghasilkan peribahasa berdasarkan pengalaman hidup yang berbeza-beza, ada kalanya peribahasa yang rencam itu menggambarkan celik akal pengertian hidup yang sama. Hal ini berlaku demikian mungkin disebabkan nilai dan sikap yang sama didukung bersama oleh masyarakat yang menetap di pelbagai lokasi dan melakukan kerja yang berbeza-beza pada zaman dahulu. Sila lihat contoh yang berikut:

1a. Air cucuran atap jatuhnya ke pelimbahan juga

1b. Air di tulang bumbungan turunnya ke cucuran atap

1e. Ke mana tumpah kuah, kalau tidak ke nasi

Semua peribahasa di atas menampilkan pelbagai fenomena hidup yang membawa maksud “anak menurut sifat ibu bapa”. Peribahasa 1a dan 1b berkaitan dengan bentuk rumah, peribahasa 1c berkaitan dengan rumah tangga, peribahasa 1d berkaitan dengan kerja pembuatan kuih, dan peribahasa 1e berkaitan dengan hal masakan. Jika direnungi, terdapat proses atau unsur turutan yang logik dalam hal yang diperkatakan, seperti yang berikut:

Pengertian yang didukung oleh kelompok peribahasa bahasa Melayu tersebut juga diungkapkan oleh peribahasa Inggeris seperti kill two birds with one stone (membunuh dua ekor burung dengan seketul batu). Hal ini menepati pandangan masyarakat Inggeris bahawa great minds think alike, iaitu orang yang bijaksana mempunyai arus aliran fikir yang serupa.

Jika masyarakat zaman dahulu ingin menyatakan maksud “sekali melakukan pekerjaan dua tiga maksud tercapai, mereka mungkin melafazkan peribahasa yang berikut:

2c. Sekali merengkuh dayung, dua tiga pulau terlampau

Peribahasa 2a, 2b, 2c dan 2d berkaitan dengan aktiviti di air, iaitu menyelam, belayar atau berkayuh. Peribahasa 2e berkaitan dengan alat atau senjata “serampang”, manakala peribahasa 2f berkaitan dengan kerja di dapur.

Bagi menggambarkan sikap orang yang tidak tetap pendirian dan mudah dipengaruhi oleh orang lain, terdapat kelompok peribahasa yang seerti, seperti yang berikut:

3a. Ke mana angin yang deras, ke situ condongnya

3h. Kuning oleh kunyit, hitam oleh arang

3f.  Seperti panji-panji, ditiup angin berkibar-kibaran

Bagi menekankan pentingnya kita menjalankan sesuatu hal hingga berjaya, terdapat kelompok peribahasa yang berikut:

4d. Alang-alang menyeluk pekasam, biar sampai ke pangkal lengan

4e. Genggam bara api biar sampai menjadi arang

4f. Berjalan sampai ke batas, belayar sampai ke pulau

Bagi menyindir orang yang suka mencerca orang lain sedangkan diri sendiri pun ada kelemahan, dihasilkan sejumlah peribahasa seperti yang berikut:

5a. Bintang di langit dapat dibilang tetapi tak sedar di mukanya arang

5b. Kuman di seberang lautan tampak, gajah di pelupuk mata tiada tampak

5c. Pacak mencerca biduk orang, biduk sendiri tak terkayuh

5d. Mengata dulang paku serpih, mengata orang awak (aku) yang lebih

Jika seseorang orang terlalu ingin mengajar orang lain, sedangkan orang lain lebih pandai atau lebih hebat daripadanya, dihasilkan peribahasa seperti yang berikut:

6b. Tak usah diajar anak buaya berenang, ia sudah pandai

Kebanyakan peribahasa bahasa Melayu mengingatkan kita agar sentiasa berwaspada agar hidup kita selamat di dunia akhirat. Sila lihat contoh yang berikut:

Sifat penyabar dapat mengelakkan pertelingkahan

Kesilapan yang tidak dapat dibetulkan lagi

Berhati-hati dengan orang yang bermulut manis


Raja Muda Perlis Lancarkan Ais Konfeksi Harumanis Perlis

Untuk mendapatkan maklumat terkini, ikuti kami melalui Telegram

Kuala Lumpur – Raja Muda Perlis Tuanku Syed Faizuddin Putra Jamalullail berkenan berangkat melancarkan Ais Konfeksi Harumanis Perlis yang diadakan di Ben’s Independent Grocer (B.I.G.) The Linc, Jalan Tun Razak, Kuala Lumpur yang dihasilkan oleh Sailor’s Gourmet Foods (SGF).

Berangkat sama ke acara berkenaan ialah Raja Puan Muda Perlis Tuanku Hajah Lailatul Shahreen Akashah Khalil. Keberangkatan tiba baginda berdua disambut oleh Pengurus Besar Sailors Gourmet Foods Andrew Tan Gim Lee dan Ivan Ooi.

Turut hadir ialah Chief Merchandising Officer, The Food Purveyor Kok Kian Kee; Ketua Pegawai Operasi, The Food Purveyor, Eng Teck Leong dan Ketua Pegawai Eksekutif PPB Properties, Low Eng Hooi,

Dalam ucapan alu-aluan beliau, Andrew memaklumkan bahawa inspirasi Ais Konfeksi Harumanis Perlis bermula dengan lawatan beliau bersama-sama Ivan ke Perlis pada bulan Januari 2022 lalu untuk mengambil bahagian dalam Program Sumbangan Agihan Zakat MAIPs Peduli Bersama Duli Yang Teramat Mulia Tuanku Raja Muda Perlis.

Beliau berkesempatan mendekati budaya dan kebanggaan warga Perlis terhadap keunikan buah Harumanis Perlis. Beliau tertanya-tanya tentang cara untuk menawarkan buah Harumanis Perlis kepada pengguna sepanjang tahun dengan mengekalkan rasa Harumanis Perlis yang unik dan istimewa. Oleh itu, apabila pulang dari Perlis, beliau mendapat idea untuk menghasilkan ais krim Harum Manis Perlis. Oleh hal yang demikian, semua pekerja di kilang dan Bahagian Penyelidikan dan Pembangunan dengan segera memulakan proses untuk menghasilkan Konfeksi Ais Harumanis Perlis.

Rasa harumanis yang unik dan istimewa menyebabkan pihak syarikat mengekalkan nama produk ini dalam bahasa Inggeris, Harumanis Ice Confection. Melalui usaha penyelidikan dan pembangunan serta pelancaran Ais Konfeksi Harumanis, beliau berharap dapat memperkenalkan lebih banyak produk berasaskan Harumanis pada masa depan sesuai dengan moto syarikat Sailors Gourmet Foods itu, iaitu “Taste The Difference”.

Produk ini boleh diperoleh secara eksklusif di empat buah pasar raya, iaitu B.I.G., Village Grocer, BSC Fine Foods dan Leisure Grocer (The Food Purveyor).


Inflasi Peringkat Pengeluar Terus Meningkat

Kuala Lumpur – Harga komoditi yang tinggi mendorong Indeks Harga Pengeluar (IHPR) Malaysia meningkat sebanyak 0.2% kepada 11.2% pada bulan Mei. Jabatan Perangkaan Malaysia (DOSM) memaklumkan bahawa IHPR yang mengukur harga barangan pada bulan April berada pada paras 11%.

Ketua Perangkawan, Datuk Seri Mohd Uzir Mahidin menyatakan bahawa peningkatan dalam IHPR pengeluaran tempatan pada Mei 2022 disumbangkan oleh indeks perlombongan yang meningkat sebanyak 20.6% berbanding dengan 18.4% pada bulan April 2022. Selain itu, indeks pertanian, perhutanan dan perikanan pula mencatatkan peningkatanÂ  sebanyak 16.7% disumbangkan, terutamanya oleh kenaikan dalam indeks bagi penanaman tanaman kekal (21.2%), perikanan (11.3%) dan penanaman tanaman tidak kekal (7.8%).

“Pada bulan Mei 2022, indeks pembuatan mencatatkan peningkatan dua angka sebanyak 10.1% buat kali pertama sejak bulan Ogos 2011 dipacu oleh kenaikan dalam indeks subsektor pembuatan minyak dan lemak daripada sayuran dan haiwan (24.5%), pembuatan produk petroleum bertapis (22.9%) dan pembuatan kimia asas, baja dan sebatian nitrogen, plastik dan getah sintetik dalam bentuk primer (13.3%). Sementara itu, indeks bekalan air meningkat 1.2%, manakala indeks bekalan elektrik dan gas menurun 0.6%.“

Beliau turut menyatakan bahawa peningkatan dua angka dalam IHPR di Malaysia selari dengan kenaikan inflasi pada peringkat pengeluar bagi beberapa negara terpilih yang dipengaruhi oleh faktor kekurangan bekalan, terutamanya bahan mentah berikutan kelonggaran sekatan, pembukaan ekonomi serta perang antara Russia dengan Ukraine.

Beliau turut menambah inflasi pada peringkat pengeluar bagi United Kingdom meningkat sebanyak 15.7% pada bulan Mei 2022, naik daripada 14.7% dicatatkan pada bulan April 2022. Selain itu, kenaikan turut didorong harga yang lebih tinggi bagi bahan api dan bahan mentah yang meningkat lebih daripada 22% dari tahun ke tahun.


Funding Societies Umum Perolehan CardUp

Kuala Lumpur – Funding Societies platform pembiayaan digital perusahaan kecil dan sederhana (PKS) terbesar di Asia Tenggara, hari ini mengumumkan pengambilalihan perkhidmatan pembayaran serantau, CardUp, untuk jumlah yang tidak didedahkan. Menerusi langkah ini, Funding Societies akan memperoleh keupayaan pembayaran CardUp seperti pembayaran melalui kad kepada penerima yang tidak mempunyai kemudahan penerimaan pembayaran kad (bagi transaksi dalam dan luar negeri), penerimaan pembayaran secara dalam talian, perisian automasi invois serta lesen berkenaan dan penyepaduannya dengan perisian perniagaan pihak ketiga terkenal.

Perkhidmatan pembayaran CardUp ini akan melengkapi produk pembiayaan Funding Societies, untuk menawarkan pengalaman kewangan yang disatukan untuk PKS serantau, membolehkan PKS mengurus dan membuat pembayaran perbelanjaan, menerima pembayaran, serta membuat pinjaman pembiayaan melalui satu platform digital.

Pengumuman ini menyusuli berita pendanaan Siri C+ yang diraih platform tersebut sebanyak USD294 juta (RM1.29 bilion) pada Februari 2022, yang USD144 juta (RM634 juta) diperoleh melalui ekuiti, diikuti pelaburan dalam Bank Index di Indonesia, pelancaran kad maya perniagaan Elevate di Singapura dan kemasukannya ke pasaran kelima, iaitu Vietnam. Hal ini seterusnya memperkukuh rangkaian keupayaannya dalam menyediakan perkhidmatan kewangan kepada Perusahaan Kecil dan Sederhana (PKS) serantau.

CardUp  yang dilancarkan pada tahun 2016 dan beribu pejabat di Singapura, menyediakan penyelesaian pembayaran yang membantu individu serta perniagaan untuk membuat pembayaran kepada pembekal dan mengutip pembayaran daripada pelanggan secara digital. Beroperasi di pasaran Singapura, Malaysia dan Hong Kong, CardUp telah membantu puluhan ribu perniagaan, termasuklah perniagaan mikro, PKS dan korporat merentasi spektrum industri daripada perniagaan kepada perniagaan dan daripada pengguna kepada perniagaan.

Perniagaan ini menggunakan CardUp untuk pelbagai urusan perbelanjaan perniagaan, antaranya termasuklah pembayaran gaji, sewa, cukai korporat, pembayaran vendor, aliran belum terima dan perbelanjaan rentas sempadan. Dengan jangkaan permintaan besar daripada syarikat-syarikat yang ingin menjimatkan masa dan kos menerusi pendigitalan pembayaran, CardUp menyaksikan pertumbuhan pesat yang merakamkan peningkatan sebanyak 53% dari suku ke suku .

Pengasas Bersama dan Ketua Pegawai Eksekutif Kumpulan Funding Societies Modalku, Kelvin Teo, berkata, “Setelah mengenali Nicki dan CardUp sejak tahun 2018, kami mendapati CardUp mempunyai kesesuaian budaya dan strategik yang hebat. Pengambilalihan CardUp akan meningkatkan jangkauan dan mempercepatkan aspirasi kami dalam menjadi peneraju pasaran FinTech serantau, menyepadukan keupayaan pembayaran, mempertingkatkan pengalaman pengguna dan pelesenan tempatan yang berkait rapat dengan pinjaman digital yang kami sediakan di pasaran utama rantau Asia Tenggara. Kami teruja untuk bekerjasama bersama-sama pasukan CardUp, sekali gus berbesar hati untuk bergabung tenaga dengan mereka.”

Pengambilalihan ini tepat kerana PKS dijangka melonjakkan pasaran kewangan digital ASEAN dengan pendapatan bernilai USD60 bilion (RM263.64 bilion) menjelang tahun 2025. Ini seterusnya akan menyumbangkan sebanyak 17% daripada keseluruhan hasil industri perkhidmatan kewangan serantau. Sementara itu, sektor pembayaran perniagaan serantau dijangka berkembang pada kadar pertumbuhan tahunan kompaun (KPTK) sebanyak 10% dalam tempoh lima tahun akan datang. Transaksi ini juga sejajar dengan usaha PKS ASEAN yang melaksanakan pendigitalan proses kewangan mereka untuk mencapai penjimatan masa dan kos serta penambahbaikan dalam perkhidmatan pelanggan menerusi penyelesaian dan aplikasi kewangan generasi terkini.

Pengasas dan Ketua Pegawai Eksekutif CardUp, Nicki Ramsay, berkata, “Kami telah lama mengiktiraf Funding Societies sebagai peneraju pembiayaan PKS serantau selain menjadi pelengkap kepada kepakaran pembayaran kami. Pengambilalihan ini mencerminkan sinergi strategik dan budaya erat yang kedua-dua pihak mempunyai misi untuk membantu PKS menambah baik operasi perniagaan serta pengurusan aliran tunai. Kami yakin CardUp dan tenaga kerja kami akan berada dalam jagaan baik bersama Kelvin dan pasukannya, dan kami menantikan fasa pertumbuhan seterusnya syarikat ini.”

Setelah pengambilalihan ini dimuktamadkan dan diluluskan oleh pihak pengawal selia, Funding Societies akan mengalu-alukan Nicki Ramsay ke dalam kumpulan pengurusannya untuk menerajui segmen pembayaran. Di samping itu, semua tenaga kerja semasa CardUp di seluruh Asia akan dikekalkan. CardUp akan terus memberi perkhidmatan terbaik kepada pengguna dan kliennya serta mengekalkan hubungan yang telah lama terjalin dengan rangkaian perkhidmatan kad, pengguna, dan rakan media. Funding Societies dan CardUp akan memanfaatkan sinergi kukuh dalam bentuk pelengkapan bakat, teknologi, serta melalui kerjasama bank dan teknologi untuk memperkasakan lagi PKS di Asia Tenggara.

Dengan lebih daripada 50% bahagian pasaran di Malaysia, Funding Societies merupakan peneraju industri pembiayaan digital PKS melalui penyelesaian pembiayaan yang disesuaikan mengikut keperluan perniagaan PKS yang pelbagai. Dengan proses aplikasi sepenuhnya dalam talian, platform ini menangani cabaran-cabaran yang lazim dihadapi PKS apabila mendapatkan penyelesaian pembiayaan termasuk keperluan cagaran, penyerahan dokumentasi fizikal dan tempoh pemprosesan yang panjang. Di seluruh Asia Tenggara, Funding Societies telah menyalurkan lebih daripada RM10.28 bilion dana modal kerja menerusi lebih 5.1 juta pembiayaan.


Kerajaan Sentiasa Tingkatkan Bantuan dan Subsidi untuk Rakyat bagi Tangani Cabaran Kos Sara Hidup

Untuk mendapatkan maklumat terkini, ikuti kami melalui Telegram


Nanomalaysia Lancar CLEVER Rancakkan Teknologi Kenderaan Elektrik Tempatan

Iskandar Puteri  – Menteri Sains, Teknologi dan Inovasi, YB Dato’ Sri Dr. Adham Baba merasmikan pelancaran program Campus for Local Electric Vehicle Expeditious Roll-out (CLEVER) di EduCity Iskandar, Johor. CLEVER yang diterajui oleh NanoMalaysia Berhad (NMB) ialah sebuah program untuk merancakkan penggunaan teknologi kenderaan elektrik atau electric vehicle (EV)di kawasan kampus universiti terpilih. Inisiatif CLEVER ini akan dimulakan di EduCity Iskandar, diikuti di Universiti Tun Hussein Onn Malaysia (UTHM), Universiti Teknologi Malaysia (UTM) dan Universiti Tenaga Nasional (UNITEN).

Program ini bertindak sebagai platform atau  medan ujian pengawalseliaan dan inovasi untuk membolehkan syarikat pemula dan inovator menjalankan eksperimen secara langsung dalam persekitaran terkawal. Program ini akan meliputi mobiliti elektrik dua roda, stesen penukaran bateri, pembangunan penukaran kenderaan Enjin Pembakaran Dalaman (ICE) kepada EV, penggunaan sistem autonomi, dan pengecasan luar grid menggunakan tenaga boleh diperbaharui yang dilaksanakan di kawasan kampus.

Menurut YB Dato’ Sri Dr. Adham Baba, pelancaran CLEVER adalah selari dengan fokus Kementerian Sains, Teknologi dan Inovasi (MOSTI) untuk meningkatkan pembangunan dan penggunaan teknologi EV tempatan. Ia juga menyokong sasaran Dasar Automotif Nasional (NAP) 2020 untuk menyediakan kira-kira 5000 buah stesen mengecas EV bagi mengukuhkan infrastruktur EV. Langkah ini juga secara tidak langsung akan menggalakkan rakyat untuk memiliki dan menggunakan EV pengangkutan pilihan.

“Penglibatan NMB signifikan dalam mewujudkan ekosistem kondusif yang menggalakkan bakat-bakat tempatan untuk membangunkan kecemerlangan teknologi dan memasarkan pencapaian mereka. CLEVER merupakan inisiatif yang dilaksanakan bagi meningkatkan pembangunan dan penggunaan teknologi EV. Justeru, MOSTI memberikan sokongan sepenuhnya bagi memastikan program CLEVER ini berjaya,” kata YB Dato’ Sri Dr. Adham Baba.

NMB berperanan memudahkan perkembangan teknologi, menetapkan peraturan serta meminda perlindungan insurans dengan mengumpul data penerimaan pengguna, prestasi serta keselamatan sebelum pelaburan berskala besar dan penggunaan ke pasaran Malaysia dapat direalisasikan. NMB yang juga sebuah agensi di bawah MOSTI sebelum ini telah melancarkan beberapa program bagi meningkatkan dan penggunaan teknologi EV. Antaranya termasuklah NanoMalaysia Energy Storage Technology Initiative (NESTI), Kereta Lumba Elektrik Berkuasa Hidrogen (HyPER), Kenderaan Autonomi NanoMalaysia (NAVi) dan menandatangani Memorandum Persefahaman (MoU) Ekosistem Mobiliti Mikro EV bersama rakan kerjasama dari Korea Selatan. MOSTI mendorong agenda EV di bawah Aspirasi Keluarga Malaysia 2021 dan meletakkan Malaysia sebagai pengeluar komponen EV.

Menurut Ketua Pegawai Eksekutif NMB, YBrs. Dr. Rezal Khairi Ahmad, CLEVER berfungsi menangani isu penggunaan EV yang dihadapi Malaysia hingga hari ini, termasuklah isu mampu milik, teknologi EV tempatan, bakat mahir tempatan serta sokongan teknikal, kekurangan infrastruktur terkemuka dan kebimbangan jarak (range anxiety) melalui pendekatan terbaik.

“Kami berbesar hati kerana kerajaan telah menggerakkan agenda EV melalui subsidi dan insentif cukai sebagai langkah pertama untuk mempercepatkan pemilikan kenderaan EV di Malaysia. Bagi memastikan usaha ini mampan dan dipertingkat, kemajuan teknologi tempatan seperti yang akan diterajui oleh CLEVER ini diperlukan untuk penyelesaian jangka panjang. Hal ini secara tidak langsung akan meletakkan Malaysia di barisan hadapan dalam pasaran EV dan tenaga boleh diperbaharui di ASEAN. Kesan limpahan juga akan meletakkan negara sebagai kuasa utama dalam Revolusi Perindustrian Keempat (IR4.0) melalui sistem digital yang berkaitan industri EV,”  ujar Dr. Rezal Khairi

Pada majlis yang sama, beberapa Memorandum Persefahaman (MoU) berkenaan pelaksanaan CLEVER turut dimeterai. Menerusi MoU antara NMB dengan UTHM, kedua-dua pihak akan bekerjasama menjalankan penyelidikan dan perundingan bagi membangunkan produk, perpindahan teknologi atau idea baharu. Ini bagi menyokong usaha pelaksanaan inisiatif pengurangan kadar pelepasan karbon.

Selain itu, satu lagi MoU turut dimeterai antara NMB dengan UNITEN bagi pertukaran kepakaran, pengalaman dan kemahiran. Usaha sama ini akan memberikan pulangan faedah serta pertumbuhan bersama dalam skop CLEVER dan tenaga boleh diperbaharui bagi sistem pengecasan EV.

Seterusnya, MoU antara NMB dengan UTM dan NMB bersama EduCity. Memorandum ini adalah untuk memanfaatkan rangkaian, bidang kepakaran, sumber pengetahuan seterusnya membentuk kerjasama erat di dalam skop CLEVER di antara ketiga-tiga pihak.


Krisis Ekonomi Global Kesannya terhadap Sekuriti Makanan

Krisis makanan yang berlaku di Malaysia ketika ini harus difahami bukan hanya disebabkan oleh faktor global, tetapi juga dipengaruhi oleh tadbir urus dalam menangani krisis ekonomi ini. Keadaan menjadi lebih berisiko kerana sektor ekonomi negara mempunyai hubungan langsung dengan jaringan gergasi ekonomi dunia, khususnya Amerika Syarikat, Jepun, China, Rusia, dan benua Eropah.

Realiti yang perlu difahami serta dijanakan dengan bijak oleh masyarakat, khususnya meneliti kesan terbesar yang menyebabkan ekonomi dunia merudum. Akibatnya, ekonomi Malaysia dan ekonomi negara serantau turut terkesan. Pastinya, faktor utama penyebabnya ialah pandemik COVID-19.

Pandemik COVID-19 yang menyebabkan pengoperasian kegiatan ekonomi berskala besar dunia terjejas. Rangkaian perhubungan dan penghantaran barangan, termasuklah makanan bagi tujuan import dan eksport menerusi jaringan pengangkutan air, khususnya kapal laut terjejas.

Isu berkaitan dengan krisis ekonomi dunia dikupas oleh tokoh ilmuwan ekonomi terkenal, Profesor Dr. Jomo Kwame Sundaram, Felow Akademi Sains Malaysia dan Dr. Michael Jeyakumar Devaraj, Pengerusi Parti Sosialis Malaysia (PSM) bersama-sama M.S. Anur Mahmod sebagai moderator menerusi slot “Anekdot” dalam Facebook Langsung dan YouTube Dialektika TV yang bertajuk “Subsidi Bersasar atau Tersasar”.

Menurut Profesor Dr. Jomo, sebelum pandemik COVID-19, terdapat sebanyak 10 buah syarikat perkapalan dunia yang terlibat dengan trafik import eksport. Namun begitu, kerancakan sistem pengangkutan yang menjadi nadi ekonomi dunia ini ternyata dilumpuhkan oleh pandemik COVID-19.

Kini, terdapat hanya empat buah syarikat perkapalan yang masih menjalankan perniagaan. Situasi ini memberikan kesan yang amat besar kepada trafik aliran eksport bahan makanan dan perdagangan di seluruh dunia. Hal ini demikian kerana sistem pengangkutan amat penting dalam menentukan kelestarian sistem bekalan berada dalam rantaiannya dan sekiranya sistem bekalan ini diputuskan, maka banyak negara yang akan  menerima kesannya.

Faktor seterusnya menurut beliau ialah kesan peperangan yang berlaku terhadap Ukraine. Masyarakat dunia tidak seharusnya memandang sebelah mata isu peperangan global. Hal ini demikian kerana konflik kedua-dua buah negara ini akan memberikan tempias kepada negara-negara lain. Misalnya, tekanan terhadap Rusia oleh Amerika Syarikat (AS) dan Kesatuan Eropah menyebabkan Rusia menghentikan eksport gandumnya ke seluruh dunia. Akibatnya, berlaku krisis gandum yang kritikal.

Bukan hanya gandum, umum juga harus memahami bahawa sektor pertanian yang dibangunkan oleh setiap negara di dunia ini memerlukan baja untuk hasil pertanian yang maksimum. Kesan pemulauan oleh negara-negara anti-Rusia, mengakibatkan Rusia yang merupakan pengeluar baja untuk pertanian turut menghentikan eksport baja pertanian. Tindakan Rusia itu memberikan kesan yang besar kepada sektor pengeluaran makanan dunia.

Seperkara lagi yang mesti difahami oleh umum adalah tentang jaringan kuasa ekonomi global AS, Jepun dan sekutunya yang bertindak mengepung ekonomi China. Tindakan ini menyebabkan Malaysia yang bergantung pada sebahagian jaringan dengan negara Tembok Besar ini turut mengalami kesannya. Semua tindakan tersebut secara langsung memberikan kesan besar terhadap jaminan keselamatan makanan negara.

Profesor Dr. Jomo melontarkan kebimbangan beliau terhadap kualiti makanan golongan B40, apabila haiwan unggas seperti ayam sebagai sumber protein utama rakyat Malaysia kini mengalami krisis yang serius. Kenaikan harga ayam sudah tentu memberikan kesan kepada faktor lain ekonomi dan sudah tentu subsidi yang disediakan oleh kerajaan akan digunakan sebaik-baiknya oleh mereka yang terlibat bagi menangani krisis ini.

Profesor Dr. Jomo berkongsi pendapat tentang penelitian beliau terhadapi sektor pengeluaran makanan global dan kesannya terhadap ekonomi Malaysia, khususnya isu sekuriti makanan. Menurut beliau Malaysia harus mempelajari isu subsidi dari negara Jepun berkaitan dengan sekuriti makanan. Menurut beliau, Jepun membekalkan makanan yang lengkap zat kepada kanak-kanak di sekolah sejak seabad yang lalu.

Dr. Michael Jeyakumar Devaraj pula berkongsi pandangan beliau berkaitan dengan suasana peningkatan harga barang makanan. Keadaan ini amat menjejaskan keperluan asas, ditambah pula dengan tekanan penarikan subsidi daripada kumpulan B40 dan B20.

Menurut beliau, keperluan harian rakyat menghadapi banyak masalah. Oleh itu, penelitian berkaitan dengan kawalan harga barang perlu dibuat. Hal ini supaya rantaian bekalan tidak terputus walaupun sektor ekonomi secara realitinya berdepan dengan pengunduran peniaga yang mengakibatkan inflasi pembekal.

Pada masa yang sama, para peniaga diharapkan masih mendapat margin keuntungan yang akan memotivasikan mereka agar kekal beroperasi seperti biasa walaupun dalam situasi yang agak tegang ketika ini. Subsidi yang dikurangkan ini juga memberikan kesan kepada para peniaga apatah lagi kepada pengguna.

Dr. Kumar berpandangan bahawa subsidi sebanyak RM200.00 kepada B40 selama enam bulan atau tempoh yang lebih panjang amat perlu dalam keadaan negara berdepan dengan krisis kekurangan bekalan ayam dan harga ayam yang tinggi. Beliau juga menegaskan bahawa sekiranya subsidi diberhentikan, golongan sasaran akan menerima kesannya. Mereka akan berasa terabai dan mengalami kesan-kesan yang lain. Oleh itu, kerajaan harus segera melaksanakan mekanisme yang memberikan impak terbaik kepada rakyat dan keluk ekonomi negara, khususnya subsidi kepada golongan yang selayaknya menerima subsidi ini.

Dr, Kumar turut menyentuh pengalaman Malaysia dalam jihad memerangi orang tengah. Gerakan ini bertujuan menghapuskan monopoli dan eksploitasi yang berlaku. Budaya ekonomi yang tidak sihat ini menjejaskan rantaian ekonomi, khususnya golongan rakyat. Kesan buruk yang paling ketara ialah kenaikan harga yang sukar dikawal oleh penguasa.

Dalam sesetengah keadaan, jurang pola populasi berpendapatan tinggi dan miskin semakin luas. Sebanyak RM37.3 billion subsidi disalurkan oleh kerajaaan kita untuk gas, petrol dan diesel. Manakala, sebanyak RM7 billion subsidi untuk tenaga elektrik dan RM4 billion subsidi untuk minyak masak.

Meneliti subsidi bersasar, impaknya adalah terhadap marhaen. Menurut Dr. Kumar, keadaan ini menyebabkan subsidi akan tersasar jika golongan berada lebih banyak mengecap labanya, bukannya marhaen. Beliau juga mencadangkan agar setiap Keluarga Malaysia diberi kuota untuk pembelian barangan asas. Sebagai contohnya, petrol RON95 bersubsidi pada kadar RM2.10 seliter dan apabila melebihi had yang ditetapkan, pengguna akan membayar harga tanpa subsidi. Cadangan ini sudah tentu akan dapat membantu golongan yang terjejas pada era krisis ini.

Menurut Dr. Kumar, subsidi bersasar sepatutnya memberikan manfaat kepada rakyat berdasarkan penelitian panel, iaitu dengan kemajuan negara dalam menyediakan perkhidmatan pengangkutan awam berbanding dengan menggalakkan rakyat memiliki kereta masing-masing; menggalakkan ekonomi hijau, khususnya meneroka atau sudah tiba masanya memanfaatkan tenaga yang diperbaharui.

Dr. Kumar mengingatkan semua pihak agar lebih berhati-hati menangani hal-hal berkaitan dengan kebergantungan sumber makanan utama, khususnya beras yang diimport dari luar negara. Keadaan ini amat berisiko jika tidak ditangani dengan baik dan cekap. Malaysia akan mengalami kesan yang amat buruk akibat kekurangan bekalan makanan ruji.

Dr. Kumar mencadangkan agar kerajaan menyediakan subsidi yang lebih besar kepada sektor pertanian padi. Melalui petisyen yang dihantar kepada Parlimen menerusi “Padi Rescue”, beliau menjelaskan bahawa terdapat 14 tuntutan yang dikemukakan bagi memastikan jaminan keselamatan pengeluaran padi sebagai bahan makanan utama negara.

Secara keseluruhannya, perbincangan tersebut menemukan kesepakatan bahawa subsidi yang disediakan oleh kerajaan akan memberikan kesan yang positif secara holistik, khususnya kepada graf ekonomi. Kerajaan pastinya akan memberikan kesan “kesihatan” yang baik dan menyeluruh kepada rakyat dari segi ekonomi keluarga, sosial, pendidikan, dan sebagainya yang kelak akan mewujudkan negara yang sejahtera untuk rakyatnya.


Ekonomi Malaysia Terus Berkembang Pada Tahun 2022

Untuk mendapatkan maklumat terkini, ikuti kami melalui Telegram


BNM Dijangka Menaikkan Lagi Kadar Dasar Semalaman (OPR)


Subsidi Ringankan Beban Rakyat


Kadar Jangka Pendek Diunjurkan Stabil Susulan Operasi BNM


“Penyataan” dan “Pernyataan”

Kini, kebanyakan organisasi mempunyai mission statement dan dicetak dalam dokumen rasminya. Kalau diterjemahkan frasa tersebut ke dalam bahasa Melayu, adakah terjemahannya menjadi penyataan misi atau pernyataan misi? Apakah perbezaan antara penyataan dengan pernyataan?


Malaysia dan Indonesia perlu Bekerjasama Bina Semula Industri Acara Perniagaan